Úradný vestník L 124 , 27/04/2004 S. 0001 - 0118



Nariadenie Rady (ES, Euratom) č. 723/2004 z 22. marca 2004, ktorým sa mení a dopĺňa Služobný poriadok zamestnancov Európskych spoločenstiev a Podmienky zamestnávania ostatných zamestnancov Európskych spoločenstiev RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 283, so zreteľom na Protokol o výsadách a imunitách Európskych spoločenstiev, najmä na jeho článok 13, so zreteľom na návrh Komisie, predložený po konzultáciách s Výborom pre Služobný poriadok [1], so zreteľom na stanovisko Európskeho parlamentu [2], so zreteľom na stanovisko Súdneho dvora [3], so zreteľom na stanovisko Dvoru audítorov [4], keďže: (1) Od pôvodného schválenia Služobného poriadku a Podmienok zamestnávania v roku 1962 došlo v spoločnosti k podstatnému pokroku a inováciám; tento pokrok a tieto inovácie by mali byť vyjadrené v regulačnom rámci, použiteľnom pre európsku štátnu službu tak, aby boli uspokojené meniace sa potreby inštitúcií a ich zamestnancov pri rešpektovaní administratívnej kultúry a tradície spoločenstva, ktoré vychádzajú zo zásady služby občanovi. (2) Spoločenstvo by preto malo byť vybavené vynikajúcou európskou verejnou správou, ktorá mu umožní plniť jeho úlohy na najvyššej možnej úrovni v súlade so zmluvami a riešiť vnútorné aj vonkajšie problémy, s ktorými sa stretne v budúcnosti. (3) V dôsledku toho je potrebné poskytnúť rámec pre prijímanie veľmi kvalitných zamestnancov spoločenstvom, pokiaľ ide o produktivitu a bezúhonnosť, získavaných na čo najširšom geografickom základe spomedzi občanov členských štátov, a umožniť týmto zamestnancom, aby plnili svoje povinnosti za podmienok, ktoré zabezpečia čo najplynulejšie fungovanie služby. (4) Širším cieľom by malo byť zabezpečenie čo najefektívnejšieho riadenia ľudských zdrojov v európskej štátnej službe, charakterizovaných spôsobilosťou, nezávislosťou, lojálnosťou, nestrannosťou a stálosťou, ako aj kultúrnou a jazykovou rozmanitosťou. (5) Je vhodné zabezpečiť, aby existovala len jedna európska štátna služba, a uplatňovať spoločné právne predpisy pre všetky inštitúcie a agentúry, pracujúce pre spoločenstvo; existencia jedného Služobného poriadku by mala poskytnúť užitočný nástroj na posilnenie spolupráce medzi inštitúciami a agentúrami v oblasti personálnej politiky, v záujme hladkého fungovania spoločenstva a efektívneho využívania ľudských zdrojov. (6) Agentúry by mali byť zahrnuté do rozsahu právnych predpisov týkajúcich sa zamestnancov, aby sa zabezpečilo harmonické uplatňovanie predpisov, a najmä aby sa zabezpečila mobilita zamestnancov. (7) Je potrebné zachovať súlad so zásadou nediskriminácie, zakotveným v Zmluve o ES, a preto je nevyhnutné ďalej rozvíjať personálnu politiku, zabezpečujúcu rovnaké príležitosti pre všetkých, bez ohľadu na pohlavie, fyzické schopnosti, vek, príslušnosť k rase alebo etniku, sexuálnu orientáciu a manželský stav. (8) Zamestnancom v inom ako manželskom vzťahu, uznanom členským štátom ako stabilné partnerstvo, ktorí nemajú zo zákona prístup k manželstvu, musí byť poskytnutý rovnaký rozsah výhod, ako manželským párom. (9) Je potrebné výslovne sa zmieniť o opatreniach sociálnej povahy a o pracovných podmienkach, ktoré spĺňajú príslušné zdravotné a bezpečnostné normy; cieľom týchto opatrení je pomôcť zosúladiť pracovný a súkromný život, podporovať rovnosť príležitostí, ako aj chrániť zdravie a bezpečnosť jednotlivca. (10) Existuje jednoznačná potreba posilniť zásadu rozvoja služobného postupu podľa zásluh stanovením tesnejšej väzby medzi výkonom a odmeňovaním tým, že zamestnanci budú prostredníctvom štrukturálnych zmien v systéme riadenia služobného postupu viac stimulovaní k dobrým pracovným výkonom pri zabezpečení rovnosti priemerných profesných profilov medzi novými a starými štruktúrami, v súlade s plánom pracovných miest a rozpočtovou disciplínou. (11) Modernizácia systému riadenia služobného postupu vyžaduje väčšie uznávanie odbornej praxe zamestnancov a zásady celoživotného vzdelávania; preto je žiaduce nahradiť existujúce kategórie zamestnancov a vykonať platové preradenie zamestnancov do nových funkčných skupín riadiacich pracovníkov (AD) a asistentov (AST), a súčasne uľahčiť postup z nižšej do vyššej skupiny pomocou nového certifikačného mechanizmu. (12) Vznikla potreba vytvoriť systém zabezpečenia rovnosti priemerných profesných profilov, ktorý, ak bude posudzovaný ako celok, spravodlivo a dostatočne vyváži, po prvé, zvýšenie celkového počtu platových tried, a po druhé, zníženie počtu platových stupňov v každej platovej triede. (13) Na zachovanie viacjazyčného charakteru inštitúcií je na účely prijímania a povyšovania zamestnancov potrebné klásť väčší dôraz na ovládanie jazykov a schopnosť pracovať v treťom jazyku spoločenstva. (14) Nestrannosť je základnou zásadou verejnej služby, ktorá je uznaná Chartou základných práv Európskej únie [5]; preto je dôležité objasniť povinnosti zamestnancov v situáciách, kde existuje skutočný alebo možný konflikt záujmov, a to ako pred odchodom, tak aj po odchode z činnej služby. (15) Je potrebné vytvoriť lepší právny rámec, ktorý sa bude zaoberať problémami psychického a sexuálneho obťažovania, a na tento účel by sa mali sformulovať jasné a vhodné definície. (16) Keďže v Charte základných práv je zakotvené právo na slobodu vyjadrovania, je potrebné ustanoviť toto základné právo zamestnancov a určiť primerané hranice jeho uplatňovania; súčasne sú potrebné jasné právne úpravy, ktorými sa bude riadiť uverejňovanie záležitostí, súvisiacich s prácou spoločenstva všade tam, kde môžu byť ohrozené jeho legitímne záujmy. (17) Je potrebné vytvoriť nový právny rámec a záruky na zabezpečenie právnej ochrany zamestnancov, ktorí oznámia určitým presne definovaným osobám alebo orgánom možnú nezákonnú činnosť alebo správanie, ktoré predstavuje závažné porušenie povinností zamestnancov spoločenstva pri výkone služby. (18) Je potrebné dôslednejšie racionalizovať spôsob začatia a vedenia disciplinárneho konania; súčasne je potrebná väčšia stabilita členstva v disciplinárnych komisiách a treba zmeniť právne predpisy, ktoré sa týkajú dočasného pozastavenia výkonu funkcie zamestnancov. (19) Je potrebné objasniť postupy pre monitorovanie neprítomnosti a pre predkladanie lekárskych potvrdení. (20) Je potrebné zaviesť nový právny rámec na zabezpečenie jednotného postupu pre riešenie prípadov odbornej nespôsobilosti, ktorý zaručí príslušným zamestnancom právo na obhajobu; v tomto novom právnom rámci by sa mali riešiť prípady zamestnancov, ktorí nie sú schopní dosiahnuť očakávanú úroveň výkonov v primeranej lehote. (21) Je potrebné ustanoviť zavedenie pružných pracovných dohôd, ktoré za určitých podmienok budú zahrnovať najmä právo pracovať na čiastočný úväzok, využívať výhodu zdieľaných úväzkov a získania predĺženého pracovného voľna z osobných dôvodov; podobne je potrebné zaviesť ustanovenia o pracovnom voľne z rodinných dôvodov, a najmä právo na pružnejšiu materskú dovolenku, otcovskú dovolenku, dovolenku pri adopcii dieťaťa a rodičovskú dovolenku, ako aj dovolenku v prípade vážnej choroby člena rodiny. (22) V záujme zaručenia zvyšovania kúpnej sily zamestnancov spoločenstva súbežne s kúpnou silou štátnych zamestnancov v ústrednej štátnej správe členských štátov je potrebné zachovať princíp mechanizmu viacročnej úpravy platov, známeho ako "metóda", predĺžením jeho uplatňovania do 31. decembra 2012, s preskúmaním po štyroch rokoch z hľadiska súladu s rozpočtovou disciplínou. (23) Výhody, ktoré zamestnancom prináša systém viacročnej úpravy platov, by mali byť vyvážené zavedením osobitného odvodu, ktorý bude odrážať náklady na sociálnu politiku, na zlepšené pracovné podmienky a Európske školy; tento osobitný odvod by sa mal každoročne zvyšovať a mal by sa uplatňovať na všetkých zamestnancov počas rovnakého obdobia ako samotný systém. (24) Keďže náklady na opravné koeficienty, uplatnené na prevody častí platu do iných členských štátov, sa stali neúmernými, prevody s opravnými koeficientmi by sa mali obmedziť na menšiu časť platu a na prípady, keď prevod je nevyhnutný na to, aby zamestnanec mohol zaplatiť výdavky vyplývajúce z jeho zákonných povinností k rodinným príslušníkom v iných členských štátoch. (25) Kritérium, na základe ktorého bývalí zamestnanci zostávajú poistení v rámci spoločného systému nemocenského poistenia, sa pri uplatňovaní ukázalo ako neisté, a preto by sa malo zjednodušiť. (26) Jednotlivé prídavky by sa mali zracionalizovať prostredníctvom dôkladnej revízie niektorých prídavkov a zrušenia iných, aby sa zjednodušili a sprehľadnili administratívne predpisy; preto je potrebné zosúladiť náhradu cestovných a služobných výdavkov s reálnymi nákladmi a zjednodušiť administratívu; aj príspevok na vzdelanie by sa mal v budúcnosti podobne prispôsobiť skutočným výdavkom. (27) Je potrebné uskutočniť reformu systému rodinných prídavkov, aby sa zlepšila situácia rodín a aby sa najmä riešili problémy rodičov s malými deťmi. (28) Keďže dôchodky sú vyjadrené ako časť konečného platu, je potrebné zabezpečiť, aby sa v budúcnosti plat a dôchodky upravovali súbežne, pri zachovaní poistno-technického základu systému a príslušných príspevkových podielov, ktoré platí zamestnanec a zamestnávateľ, a zásady, že dôchodky sú výdavkom rozpočtu spoločenstva; tento cieľ vyžaduje vytvorenie mechanizmu na zabezpečenie krátkodobej a dlhodobej poistno-technickej rovnováhy systému. (29) Demografické zmeny a meniaca sa veková štruktúra príslušného obyvateľstva čoraz väčšmi zaťažujú systém dôchodkového zabezpečenia spoločenstva a vyžadujú, aby sa zvýšila veková hranica odchodu do dôchodku a aby sa znížila ročná miera prírastku pre výpočet práv na dôchodok, avšak v súlade s prechodnými opatreniami pre zamestnancov, ktorí už sú v činnej službe. (30) Následkom prehlbujúcej sa integrácie Európskej únie a skutočnosti, že dôchodcovia si môžu voľne zvoliť miesto svojho trvalého pobytu v Európskej únii, spôsobili zastaranosť systému opravných koeficientov pre dôchodky; tento systém súčasne spôsobil problémy, pokiaľ ide o miesto trvalého pobytu dôchodcov, ktoré treba vyriešiť; tento systém by sa preto mal zrušiť s dostatočným prechodným obdobím pre dôchodcov a zamestnancov, ktorí boli prijatí do zamestnania pred nadobudnutím účinnosti tohto nariadenia. (31) Podmienky, z ktorých vychádzajú existujúce ustanovenia o invalidných dôchodkoch a pozostalostných dôchodkoch, sa od svojho prvého schválenia zmenili a mali by sa preto aktualizovať a zjednodušiť. (32) Pravidlá pre vyplácanie odchodného treba zmeniť tak, aby brali do úvahy predpisy spoločenstva o prenosnosti dôchodkových práv; to treba dosiahnuť opravou niekoľkých nezrovnalostí a zavedením väčšej pružnosti. (33) Predpisy o pružnom čase odchodu do dôchodku by mali brať do úvahy záujmy zamestnancov aj inštitúcií a zvážiť rozpočtové dôsledky; príslušné opatrenia by mali byť viazané na žiadosť zamestnanca a mali by byť sprevádzané vhodnými finančnými podmienkami; využitie tejto možnosti by sa malo oznámiť rozpočtovému orgánu; cieľom tohto ustanovenia by malo byť uľahčenie personálneho riadenia, najmä v menších inštitúciách; realistická voľba v prospech predčasného odchodu do dôchodku pred dosiahnutím dôchodkového veku závisí od zachovania zdravotného poistenia a rodinných prídavkov; tieto opatrenia však musia byť vyvážené zvýšením minimálneho veku na 55 rokov a zavedením možnosti pracovať aj po dosiahnutí vekovej hranice odchodu do dôchodku platnej v súčasnosti. (34) Podmienky zamestnávania, zahrnujúce celkovú výšku platu a dôchodkov pre zamestnancov, si udržiavajú takú úroveň, že nezávislá a európska stála štátna služba dokáže prilákať a udržať najlepších uchádzačov zo všetkých členských štátov. (35) Ustanovenia použiteľné na zamestnancov vo vedeckých a technických službách a na zamestnancov pracujúcich v tretích krajinách by sa mali upraviť, objasniť a zosúladiť so všeobecnými ustanoveniami. (36) Je potrebné ustanoviť novú kategóriu zamestnancov, ktorí nie sú v trvalom pracovnom pomere, konkrétne kategóriu zmluvných zamestnancov; títo zamestnanci, ktorých pracovné povinnosti sú obmedzenejšie, budú zvyčajne povinní pracovať pod dohľadom zamestnancov alebo dočasných zamestnancov; budú zamestnaní okrem iného preto, aby prípadne nahradili pomocných zamestnancov a zamestnancov kategórie D v inštitúciách, úradoch a na zastúpeniach Komisie, na delegáciách a v agentúrach, ako aj vo výkonných agentúrach a iných orgánoch vytvorených špecifickým právnym aktom; práva a povinnosti týchto zmluvných zamestnancov by mali byť vymedzené obdobne ako práva a povinnosti dočasných zamestnancov, najmä pokiaľ ide o sociálne zabezpečenie, prídavky a pracovné podmienky. (37) Je potrebné prijať prechodné ustanovenia, ktoré umožnia postupné uplatňovanie nových predpisov a opatrení, pri rešpektovaní práv, ktoré zamestnanci získali v rámci systému spoločenstva pred nadobudnutím účinnosti týchto zmien Služobného poriadku, berúc pri tom do úvahy ich oprávnené očakávania. (38) Opatrenia týkajúce sa najmä modernizácie služobného postupu a finančné opatrenia boli akceptované ako celok organizáciami zastupujúcimi zamestnancov, s ktorými sa uskutočnili konzultácie v rámci Konzultačného výboru zriadeného rozhodnutím Rady z 23. júna 1981. (39) Preto je potrebné zmeniť a doplniť Služobný poriadok zamestnancov Európskych spoločenstiev a Podmienky zamestnávania ostatných zamestnancov Európskych spoločenstiev, upravený v nariadení (EHS, Euratom, ESUO) č. 259/68 [6], naposledy zmenenom a doplnenom nariadením (ES, Euratom) č. 2182/2003 [7], PRIJALA TOTO NARIADENIE: Článok 1 Služobný poriadok zamestnancov Európskych spoločenstiev a Podmienky zamestnávania ostatných zamestnancov Európskych spoločenstiev sa týmto menia a dopĺňajú tak, ako je stanovené v prílohe I, pokiaľ ide o Služobný poriadok zamestnancov, a v prílohe II, pokiaľ ide o Podmienky zamestnávania ostatných zamestnancov. Článok 2 Toto nariadenie nadobúda účinnosť 1. mája 2004. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 22. marca 2004 Za Radu predseda B. Cowen [1] Ú. v. ES C 291 E, 26.11.2002, s. 33. [2] Ú. v. EÚ C 62 E, 11.3.2004, s. 160. [3] Stanovisko z 18.2.2004 (zatiaľ neuverejnené v úradnom vestníku). [4] Ú. v. EÚ C 75, 24.3.2004, s. 1. [5] Ú. v. ES C 364, 18.12.2000, s. 1. [6] Ú. v. ES L 56, 4.3.1968, s. 1. [7] Ú. v. EÚ L 327, 16.12.2003, s. 3. -------------------------------------------------- PRÍLOHA I ZMENY SLUŽOBNÉHO PORIADKU ZAMESTNANCOV EURÓPSKYCH SPOLOČENSTIEV Služobný poriadok zamestnancov Európskych spoločenstiev sa mení a dopĺňa takto: 1. Znenie článkov 1 a 1a sa nahrádza týmto znením: "Článok 1 Tento Služobný poriadok sa vzťahuje na zamestnancov Spoločenstiev." "Článok 1a 1. Na účely tohto Služobného poriadku "zamestnanec Spoločenstiev" je každá osoba, ktorá bola vymenovaná podľa ustanovení tohto Služobného poriadku na existujúce miesto pre zamestnancov jednej z inštitúcií Spoločenstiev listinou, vydanou ustanovujúcim orgánom tejto inštitúcie. 2. Definícia podľa odseku 1 sa vzťahuje aj na osoby vymenované orgánmi spoločenstva, na ktoré sa vzťahuje tento Služobný poriadok podľa aktov spoločenstva, ktorými boli zriadené (ďalej len "agentúry"). Všetky odkazy na "inštitúcie" v tomto Služobnom poriadku sa vzťahujú na agentúry, ak v tomto Služobnom poriadku nie je ustanovené inak." 2. Vkladajú sa tieto nové články: "Článok 1b Ak tento Služobný poriadok neustanovuje inak: a) Európsky hospodársky a sociálny výbor, b) Výbor pre regióny, c) Európsky Ombudsman a d) Európsky inšpektor ochrany údajov sa na účely tohto Služobného poriadku pokladajú za inštitúcie Spoločenstiev." "Článok 1c Ak kontext jasne neuvádza inak, každý odkaz v tomto Služobnom poriadku na osobu mužského pohlavia sa pokladá aj za odkaz na osobu ženského pohlavia a naopak." 3. Pôvodný článok 1a sa stáva článkom 1d, ktorý sa mení a dopĺňa takto: a) doterajšie znenie odseku 1 sa nahrádza týmto novým znením: "1. Pri uplatňovaní tohto Služobného poriadku je zakázaná akákoľvek diskriminácia na základe pohlavia, rasy, farby pleti, etnického alebo sociálneho pôvodu, genetických znakov, jazyka, náboženského vyznania alebo viery, politického alebo iného názoru, príslušnosti k národnostnej menšine, majetku, pôvodu, pracovnej nespôsobilosti, veku, alebo sexuálnej orientácie. Na účely tohto Služobného poriadku sa mimomanželské partnerstvá pokladajú za manželstvo, ak sú splnené všetky podmienky uvedené v článku 1 ods. 2 písm. c) prílohy VII."; b) v odseku 2 sa za slová "ženy v pracovnom živote" vkladá táto veta: "ktorý musí byť základným prvkom, zohľadňovaným pri uplatňovaní všetkých aspektov tohto Služobného poriadku."; c) vkladajú sa tieto odseky: "4. Na účely podľa ods. 1 sa za zdravotne postihnutú osobu pokladá osoba, ktorá má fyzickú alebo duševnú poruchu, ktorá je alebo sa predpokladá, že je trvalá. Postihnutie sa určí podľa postupu stanoveného v článku 33. Zdravotne postihnutá osoba spĺňa podmienky stanovené v článku 28 písm. e), ak dokáže plniť základné pracovné funkcie po vykonaní dostatočných úprav. Pod pojmom "dostatočné úpravy" sa vo vzťahu k základným služobným funkciám rozumejú vhodné opatrenia, ak sú potrebné, ktoré umožňujú zdravotne postihnutej osobe získať prístup k zamestnaniu, účasť alebo postup v zamestnaní, prípadne absolvovať výcvik, pokiaľ tieto opatrenia nepredstavujú neprimerané zaťaženie pre zamestnávateľa. 5. Ak osoby, na ktoré sa vzťahuje tento Služobný poriadok, majú pocit krivdy, pretože u nich nebola uplatnená vyššie uvedená zásada rovnakého zaobchádzania, uvedú skutočnosti, z ktorých je možné predpokladať, že došlo k priamej alebo nepriamej diskriminácii, dôkazné bremeno spočíva na inštitúcii, ktorá musí preukázať, že zásada rovnakého zaobchádzania nebola porušená. Toto ustanovenie sa neuplatňuje v disciplinárnych konaniach. 6. Pri rešpektovaní zásady nediskriminácie a zásady proporcionality každé obmedzenie ich uplatňovania musí byť zdôvodnené objektívnymi a dostatočnými dôvodmi a musí byť zamerané na legitímne ciele všeobecného záujmu v rámci personálnej politiky. Týmito cieľmi je možné ospravedlniť predovšetkým dojednanie povinnej vekovej pre odchod do dôchodku a minimálnej vekovej hranice pre čerpanie starobného dôchodku." 4. Vkladá sa nový článok: "Článok 1e 1. Zamestnanci v aktívnom pracovnom pomere majú prístup k opatreniam sociálneho charakteru schváleným inštitúciami a k službám poskytovaným orgánmi sociálnej starostlivosti uvedenými v článku 9. Bývalí zamestnanci môžu mať prístup k obmedzeným špecifickými opatreniam sociálnej povahy. 2. Zamestnancom v aktívnom pracovnom pomere sú poskytnuté pracovné podmienky spĺňajúce príslušné zdravotné a bezpečnostné normy, ktoré sú aspoň rovnocenné s minimálnymi požiadavkami, uplatniteľnými podľa opatrení, schválených v týchto oblastiach podľa zmlúv. 3. Opatrenia sociálnej povahy, schválené podľa tohto článku, sa uplatňujú každou inštitúciou v úzkej spolupráci s Výborom zamestnancov na základe viacročných navrhovaných opatrení. Tieto navrhované opatrenia sa každý rok predkladajú rozpočtovému orgánu v rámci rozpočtového postupu." 5. Článok 2 sa mení a dopĺňa takto: a) doterajší prvý odsek sa očísluje a mení na odsek 1; b) druhý a tretí odsek sa vypúšťajú; c) dopĺňa sa nový odsek 2, ktorý znie: "2. Jedna alebo viacero inštitúcií však môže poveriť jednu spomedzi seba alebo medziinštitucionálny orgán vykonávaním niektorých alebo všetkých právomocí udelených ustanovujúcemu orgánu, s výnimkou rozhodnutí, ktoré sa týkajú vymenovania, povýšenia alebo preloženia zamestnancov." 6. V článku 4 sa doterajšie znenie odseku 3 nahrádza týmto novým znením: "Ak voľné miesto nemôže byť obsadené preložením, vymenovaním do funkcie podľa článku 45a alebo povýšením, oznámi sa táto skutočnosť zamestnancom ostatných inštitúcií a/alebo usporiada sa interné výberové konanie." 7. Doterajšie znenie článkov 5, 6 a 7 sa nahrádza týmto novým znením: "Článok 5 1. Pracovné miesta, na ktoré sa vzťahuje tento Služobný poriadok, sa zatriedia podľa charakteru a významu zodpovedajúcich povinností do funkčnej skupiny riadiacich pracovníkov (ďalej "AD") a funkčnej skupiny asistentov (ďalej "AST"). 2. Funkčná skupina AD obsahuje dvanásť platových tried zodpovedajúcich administratívnym, poradenským, jazykovedným a vedeckým úlohám. Funkčná skupina AST bude obsahovať jedenásť tried zodpovedajúcich výkonným, technickým a administratívnym úlohám. 3. Na vymenovanie sa musia splniť aspoň tieto požiadavky: a) vo funkčnej skupine AST: i) úroveň postsekundárneho (terciárneho) vzdelania, osvedčená diplomom, alebo ii) úroveň stredoškolského vzdelania, osvedčená diplomom, ktorý umožňuje prístup k postsekundárnemu vzdelaniu, a zodpovedajúca odborná prax v dĺžke aspoň troch rokov; iii) ak to je odôvodnené v záujme služby, odborná príprava alebo zodpovedajúca odborná prax rovnakej úrovne; b) vo funkčnej skupine AD pre platové triedy 5 a 6: i) úroveň vzdelania, ktorá zodpovedá aspoň trojročnému ukončenému vysokoškolskému štúdiu, osvedčená diplomom, alebo ii) ak to je odôvodnené v záujme služby, odborná príprava rovnakej úrovne; c) vo funkčnej skupine AD pre platové triedy 7 až 16: i) úroveň vzdelania, ktorá zodpovedá dokončenému vysokoškolskému štúdiu, osvedčená diplomom, ak normálna dĺžka vysokoškolského štúdia je štyri roky alebo viac, alebo ii) úroveň vzdelania, ktorá zodpovedá dokončenému vysokoškolskému štúdiu, osvedčená diplomom, a zodpovedajúca odborná prax v dĺžke aspoň jedného roka, ak normálna dĺžka vysokoškolského štúdia je aspoň tri roky, alebo iii) ak to je odôvodnené v záujme služby, odborná príprava rovnakej úrovne. 4. Tabuľka, v ktorej sú uvedené typy pracovných miest, sa nachádza v prílohe I bod A. Podľa tejto tabuľky každá inštitúcia vymedzí po prerokovaní s Výborom pre Služobný poriadok povinnosti a právomoci spojené s každým typom pracovného miesta. 5. Rovnaké podmienky prijímania do zamestnania a služobného postupu sa vzťahujú na všetkých zamestnancov, ktorí patria do rovnakej funkčnej skupiny. Článok 6 1. Plán pracovných miest priložený ku kapitole rozpočtu, týkajúcej sa každej inštitúcie, udáva počet pracovných miest v každej platovej triede a v každej funkčnej skupine. 2. Aby sa zabezpečila rovnocennosť priemerného služobného postupu v profesionálnom zložení zamestnancov pred 1. májom 2004 (ďalej "staré profesionálne zloženie zamestnancov") a po 1. máji 2004 (ďalej "nové profesionálne zloženie zamestnancov") a bez porušenia zásady povyšovania podľa zásluh stanoveného v článku 45 Služobného poriadku, tento plán zabezpečí, aby pre každú inštitúciu počet voľných miest v každej triede plánu pracovných miest k 1. januáru každého roka zodpovedal počtu zamestnancov v nižšej platovej triede, ktorí boli v aktívnom pracovnom pomere k 1. januáru predchádzajúceho roka, vynásobenému sadzbami upravenými pre túto platovú triedu v prílohe I bod B. Tieto sadzby sa uplatňujú na základe päťročného priemeru od 1. mája 2004. 3. Na základe metodológie definovanej v odseku 5 Komisia každý rok predkladá rozpočtovému orgánu správu o vývoji priemerného služobného postupu v oboch funkčných skupinách vo všetkých inštitúciách, v ktorej je uvedené, či bola rešpektovaná zásada rovnocennosti, a ak nie, v akom rozsahu bola porušená. Ak nebola rešpektovaná, rozpočtový orgán môže prijať nápravné ochranné opatrenia, ktoré zabezpečia obnovenie rovnocennosti. 4. Na zabezpečenie zachovania súladu systému s plánom pracovných miest a so zásadou rovnocennosti medzi starým a novým zložením zamestnancov a s rozpočtovou disciplínou, sadzby stanovené v prílohe I bod B budú revidované na konci päťročného obdobia začínajúceho sa 1. mája 2004, a to na základe správy predloženej Komisiou Rade a na základe návrhu Komisie. Rada rozhodne v súlade s článkom 283 Zmluvy o ES. 5. Rovnocennosť medzi priemerným služobným postupom pred 1. májom 2004 a priemerným služobným postupom zamestnancov prijatých po tomto dátume sa posudzuje ako výsledok povýšenia a dĺžky služobného pomeru za dané referenčné obdobie za predpokladu, že počty zamestnancov zostanú nezmenené." "Článok 7 1. Ustanovujúci orgán, konajúci výlučne v záujme služby a bez ohľadu na štátnu príslušnosť, pridelí každého zamestnanca vymenovaním alebo preložením na pracovné miesto v jeho funkčnej skupine, ktoré zodpovedá jeho platovej triede. Zamestnanec môže požiadať o preloženie v rámci svojej inštitúcie. 2. Zamestnanec môže byť požiadaný, aby dočasne nastúpil na pracovné miesto v platovej triede v rámci svojej funkčnej skupiny, ktorá je vyššia ako jeho základná platový trieda. Od začiatku štvrtého mesiaca tohto dočasného pracovného zaradenia dostáva vyrovnávací príspevok, zodpovedajúci rozdielu medzi odmenou, na ktorú má nárok v rámci svojej základnej platovej triedy a svojho platového stupňa, a odmenou, ktorú by dostal v platovom stupni, do ktorého by bol zaradený, keby bol vymenovaný do platovej triedy svojho dočasného pracovného zaradenia. Trvanie dočasného pracovného zaradenia nesmie presiahnuť jeden rok s výnimkou prípadu, keď toto zaradenie má priamo alebo nepriamo nahradiť zamestnanca, ktorý bol dočasne preložený na iné pracovné miesto v záujme služby alebo bol povolaný na výkon vojenskej služby, alebo je neprítomný z dôvodu predĺženej zdravotnej dovolenky." 8. Článok 9 sa mení a dopĺňa takto: a) v ods. 1 písm. a) sa za tretiu zarážku vkladá nová zarážka, ktorá znie: "— jeden alebo viacero spoločných poradných výborov pre otázky odbornej nespôsobilosti, v závislosti od počtu zamestnancov v miestach zamestnania;"; b) v odseku 2 sa znenie druhého pododseku nahrádza týmto novým znením: "Zamestnancom inštitúcie bude poskytnutý zoznam členov týchto orgánov."; c) doterajšie znenie odseku 5 sa nahrádza týmto novým znením: "5. Stanovisko Výboru pre správy sa vyžaduje: a) k činnosti nasledujúcej po uplynutí skúšobnej lehoty; b) k výberom zamestnancov, ktorí budú postihnutí znížením počtu pracovných miest. Ustanovujúci orgán mu môže dať pokyn, aby jednotným spôsobom zabezpečil vypracovanie pravidelných správ o zamestnancoch v rámci inštitúcie."; d) pridáva sa tento nový odsek 6, ktorý znie: "6. Stanovisko Spoločného poradného výboru pre odbornú nespôsobilosť sa vyžaduje v súvislosti s uplatňovaním článku 51."; 9. Doterajšie znenie článku 10 sa nahrádza týmto novým znením: "Článok 10 Zriaďuje sa Výbor pre Služobný poriadok, ktorý sa skladá zo zástupcov inštitúcií Spoločenstiev a z rovnakého počtu ich zástupcov vo Výboroch zamestnancov. O postupe vymenovania členov Výboru pre Služobný poriadok rozhodnú inštitúcie na základe spoločnej dohody. Agentúry sú spoločne zastúpené v súlade s pravidlami, ktoré budú určené dohodou medzi agentúrami a Komisiou. Komisia musí všetky návrhy na revíziu Služobného poriadku prerokovať s výborom; výbor vydá svoje stanovisko v lehote stanovenej Komisiou. Popri funkciách, ktoré mu vyplývajú z tohto Služobného poriadku, výbor môže predkladať návrhy na revíziu Služobného poriadku. Výbor zasadá na žiadosť svojho predsedu, inštitúcie alebo výboru zamestnancov inštitúcie. Zápisnice zo zasadaní výboru sa poskytnú príslušným orgánom." 10. V hlave I sa pridávajú nové články 10b a 10c, ktoré znejú: "Článok 10b Odborové zväzy a združenia zamestnancov uvedené v článku 24b konajú vo všeobecnom záujme zamestnancov bez toho, aby tým boli dotknuté štatutárne právomoci výborov zamestnancov. Návrhy Komisie uvedené v článku 10 môžu byť predmetom konzultácií medzi zastupiteľskými odborovými zväzmi a združeniami zamestnancov. Článok 10c Každá inštitúcia môže uzatvoriť dohody týkajúce sa svojich zamestnancov so svojimi zastupiteľskými odborovými zväzmi a združeniami zamestnancov. Tieto dohody nesmú viesť k zmene Služobného poriadku alebo k rozpočtovým záväzkom, ani nesmú ovplyvniť fungovanie príslušnej inštitúcie. Zastupiteľské odborové zväzy a združenia zamestnancov, ktoré sú signatármi, pôsobia v každej inštitúcii v súlade so štatutárnymi právomocami Výboru zamestnancov." 11. V článku 11 ods. 1 sa pridáva táto veta: "Pridelené úlohy vykonáva objektívne, nestranne a v súlade so svojou povinnosťou zachovávať lojálnosť voči spoločenstvám." 12. Za článok 11 sa vkladá nový článok 11a, ktorý znie: "Článok 11a 1. Ak nie je ďalej ustanovené inak, zamestnanec sa pri vykonávaní svojich služobných povinností nesmie zaoberať záležitosťou, na ktorej má priamy alebo nepriamy osobný záujem, najmä rodinný a finančný, ktorý by mohol ohroziť jeho nezávislosť. 2. Každý zamestnanec, ktorému pri vykonávaní jeho služobných povinností pripadne zaoberať sa vyššie uvedenou záležitosťou, musí o tom ihneď informovať ustanovujúci orgán. Ustanovujúci orgán prijme všetky potrebné opatrenia, najmä môže zbaviť zamestnanca povinnosti, ktorá súvisí s touto záležitosťou. 3. Zamestnanec si nesmie ponechať ani prijať, priamo či nepriamo, v podnikoch, ktoré podliehajú právomoci inštitúcie, ktorej je zamestnancom, alebo ktoré s touto inštitúciou udržiavajú vzťahy, podiel, ktorý by svojou povahou alebo veľkosťou mohol ohroziť jeho nezávislosť pri plnení jeho služobných povinností." 13. Doterajšie znenie článku 12 sa nahrádza týmto novým znením: "Článok 12 Zamestnanec sa zdrží každého konania alebo správania, ktoré by mohlo nepriaznivo ovplyvniť jeho postavenie." 14. Vkladajú sa tieto nové články: "Článok 12a 1. Zamestnanci sa musia zdržať všetkých foriem psychického alebo sexuálneho obťažovania. 2. Zamestnanec, ktorý bol obeťou psychického alebo sexuálneho obťažovania, nemôže byť vystavený zaujatému zaobchádzaniu zo strany inštitúcie. Zamestnanec, ktorý predložil dôkaz o psychickom alebo sexuálnom obťažovaní, nemôže byť vystavený zaujatému zaobchádzaniu zo strany inštitúcie, ak tento zamestnanec konal čestne. 3. "Psychické obťažovanie" je každé nevhodné správanie, ktoré trvá počas určitého obdobia, opakuje sa alebo je systematické a spojené s fyzickým správaním, hovoreným alebo písaným slovom, gestami alebo inými úmyselnými činmi, a ktoré môžu poškodiť osobnosť, dôstojnosť alebo fyzickú alebo psychickú integritu osoby. 4. "Sexuálne obťažovanie" je správanie sexuálnej povahy, ktoré osoba, ktorej je určené, pokladá za neželateľné, a ktorého účelom alebo následkom je obťažovanie tejto osoby alebo vytvorenie zastrašujúceho, nepriateľského, útočného alebo rušivého prostredia. Sexuálne obťažovanie sa pokladá za diskrimináciu na základe pohlavia. Článok 12b 1. S výhradou článku 15 zamestnanec, ktorý chce vykonávať externú činnosť, platenú alebo neplatenú, alebo vykonávať akúkoľvek pracovnú činnosť mimo Spoločenstiev, musí najprv získať povolenie ustanovujúceho orgánu. Povolenie sa môže odmietnuť, len ak táto činnosť alebo úloha svojím charakterom bráni v plnení služobných povinností zamestnanca alebo je nezlučiteľná so záujmami inštitúcie. 2. Zamestnanec oznámi ustanovujúcemu orgánu všetky zmeny v povolenej externej činnosti alebo úlohy, ktoré nastanú po tom, ako zamestnanec požiada ustanovujúci orgán o povolenie podľa ods. 1. Povolenie sa môže odobrať, ak činnosť alebo úloha prestanú spĺňať podmienky uvedené v ods. 1 posledná veta." 15. V druhej vete článku 13 sa slová "zostane na svojom pracovnom mieste, bude preložený na iné miesto alebo bude vyzvaný, aby odstúpil z funkcie" nahrádzajú slovami "zostane na svojom pracovnom mieste alebo bude preložený na iné pracovné miesto." 16. Článok 14 sa vypúšťa. 17. Doterajšie znenie článku 15 sa nahrádza týmto novým znením: "Článok 15 1. Svoj úmysel uchádzať o verejnú funkciu zamestnanec musí oznámiť ustanovujúcemu orgánu. Ustanovujúci orgán rozhodne, s prihliadnutím na záujmy služby, či príslušný zamestnanec: a) má požiadať o dovolenku z osobných dôvodov, alebo b) má dostať riadnu dovolenku za kalendárny rok, alebo c) môže získať povolenie na výkon svojich služobných povinnosti na čiastočný úväzok, alebo d) môže pokračovať v plnení svojich služobných povinností ako doteraz. 2. Zamestnanec zvolený alebo vymenovaný do verejnej funkcie je povinný o tom ihneď informovať ustanovujúci orgán. Ustanovujúci orgán prijme, s prihliadnutím na záujmy služby, význam funkcie a povinností, ktoré prináša, odmeny a úhrady výdavkov spojených s plnením týchto povinností, jedno z rozhodnutí uvedených v ods. 1 Ak je zamestnanec povinný vziať si dovolenku z osobných dôvodov alebo ak získa povolenie na vykonávanie svojich služobných povinností na čiastočný úväzok, dĺžka tejto dovolenky alebo práce na čiastočný úväzok musí zodpovedať dĺžke funkčného obdobia zamestnanca."; 18. Doterajšie znenie článku 16 sa nahrádza týmto novým znením: "Článok 16 Zamestnanec je aj po odchode zo služby viazaný povinnosťou správať sa čestne a rozvážne, pokiaľ ide o prijímanie niektorých poverení alebo výhod. Zamestnanci, ktorí majú v úmysle do dvoch rokov od svojho odchodu zo služby vykonávať zárobkovú alebo nezárobkovú pracovnú činnosť, musia o tom informovať svoju inštitúciu. Ak táto činnosť súvisí s prácou, ktorú zamestnanec vykonával počas posledných troch rokov služby a ktorá by mohla viesť ku konfliktu s legitímnymi záujmami inštitúcie, ustanovujúci orgán môže, so zreteľom na záujmy služby, zakázať zamestnancovi vykonávanie činnosti alebo vydať súhlas za podmienok, ktoré pokladá za primerané. Inštitúcia po konzultácii so Spoločným výborom oznámi svoje rozhodnutie do 30 pracovných dní od prijatia uvedenej informácie. Ak sa takéto oznámenie nevykoná do skončenia tejto lehoty, pokladá sa to za nepriamy súhlas."; 19. Doterajšie znenie článku 17 sa nahrádza týmto novým znením: "Článok 17 1. Zamestnanec je povinný zdržať sa nepovoleného zverejnenia informácií, ktoré získal pri vykonávaní služby, do zverejnenia alebo sprístupnenia takýchto informácií verejnosti. 2. Zamestnanec zostáva viazaný touto povinnosťou aj po odchode zo služby." 20. Vkladá sa tento nový článok: "Článok 17a 1. Zamestnanec má právo na slobodu vyjadrovania sa pri riadnom rešpektovaní zásad lojálnosti a nestrannosti. 2. Bez toho, aby tým boli dotknuté články 12 a 17, zamestnanec, ktorý samostatne alebo s inými má v úmysle zverejniť alebo umožniť zverejnenie akejkoľvek záležitosti, ktorá súvisí s prácou Spoločenstiev, musí o tom vopred informovať ustanovujúci orgán. Ak je ustanovujúci orgán schopný preukázať, že záležitosť by mohla vážne poškodiť legitímne záujmy Spoločenstiev, musí písomne informovať zamestnanca o svojom rozhodnutí do 30 pracovných dní od prijatia uvedenej informácie. Ak takéto rozhodnutie nie je oznámené v uvedenej lehote, predpokladá sa, že ustanovujúci orgán nemal námietky." 21. Článok 18 sa nahrádza týmto znením: "Článok 18 1. Všetky práva na písomnosti alebo na inú prácu, vykonanú ktorýmkoľvek zamestnancom pri plnení jeho povinností, sú majetkovými právami spoločenstva, so vznikom ktorých sú spojené činnosti takého písania alebo takej práce. Spoločenstvá majú právo na záväzné nadobudnutie autorských práv vyplývajúcich z takýchto prác. 2. Každý vynález, ktorý zamestnanec urobí počas plnenia svojich služobných povinností alebo v súvislosti s ich plnením, je nesporným majetkom Spoločenstiev. Inštitúcia môže na vlastné náklady a v mene Spoločenstiev požiadať o prihlásenie patentov a získať patenty na tieto vynálezy vo všetkých krajinách. Pokiaľ nie je ustanovené inak, každý vynález súvisiaci s prácou Spoločenstiev, ktorý urobil zamestnanec počas roka nasledujúceho po skončení jeho služobného pomeru, sa pokladá za vynález urobený počas plnenia jeho služobných povinností alebo v súvislosti s nimi. Ak sú vynálezy predmetom patentov, uvedie sa meno vynálezcu alebo vynálezcov. 3. V prípade potreby môže inštitúcia zamestnancovi, ktorý je autorom vynálezu chráneného patentom, priznať odmenu, ktorej výšku určí inštitúcia." 22. Na konci článku 20 sa pridáva nová veta, ktorá znie: "Zamestnanec oznámi ustanovujúcemu orgánu svoju adresu a ihneď ho informuje o každej zmene svojej adresy." 23. V článku 21 sa vypúšťa tretí odsek. 24. Vkladá nový článok, ktorý znie: "Článok 21a 1. Zamestnanec, ktorý dostane pokyny, ktoré pokladá za neštandardné alebo o ktorých sa domnieva, že by mohli viesť k vážnym problémom, informuje o tom svojho priameho nadriadeného, ktorý na informáciu, ak bola predložená písomne, musí odpovedať písomne. S výhradou článku 2, ak priamy nadriadený potvrdí platnosť pokynov a ak sa zamestnanec domnieva, že uvedené potvrdenie nedostatočne reaguje na dôvody jeho obavy, zamestnanec predloží otázku písomne nasledujúcemu vyššiemu nadriadenému orgánu. Ak tento orgán písomne potvrdí uvedené pokyny, zamestnanec ich vykoná, ak nie sú zjavne nezákonné alebo ak neporušujú príslušné bezpečnostné normy. 2. Ak priamy nadriadený uzná, že uvedené pokyny sa musia urýchlene vykonať, zamestnanec ich vykoná, ak nie sú zjavne nezákonné alebo ak neporušujú platné bezpečnostnémi normy. Priamy nadriadený je povinný na žiadosť zamestnanca vydať tieto pokyny písomne." 25. Vkladajú sa nové články, ktoré znejú: "Článok 22a 1. Každý zamestnanec, ktorý sa počas plnenia svojich služobných povinností alebo v súvislosti s ich plnením dozvie o skutočnostiach, ktoré vedú k predpokladu existencie možnej nezákonnej činnosti poškodzujúcej záujmy Spoločenstiev, vrátane podvodu alebo korupcie, alebo sa dozvie o správaní súvisiacom s vykonávaním pracovných povinností, ktoré môže tvoriť vážne porušenie služobných povinností zamestnancov Spoločenstiev, ihneď o tom informuje svojho priameho nadriadeného alebo svojho generálneho riaditeľa alebo, ak to pokladá za užitočné, generálneho tajomníka alebo osoby v rovnakom postavení, alebo priamo Európsky úrad pre boj proti podvodom (OLAF). Informácie uvedené v prvom pododseku sa predkladajú písomne. Tento odsek sa uplatňuje aj v prípade vážneho porušenia podobnej povinnosti členom inštitúcie alebo inou osobou, ktorá je v službách inštitúcie alebo vykonáva prácu pre uvedenú inštitúciu. 2. Každý zamestnanec, ktorý dostane informácie uvedené v odseku 1, ihneď predloží OLAF všetky dôkazy, o ktorých vie, že umožňujú predpokladať existenciu nezrovnalostí uvedených v odseku 1. 3. Zamestnanec nesmie byť vystavený zaujatému zaobchádzaniu zo strany inštitúcie v dôsledku oznámenia informácií uvedených v odsekoch 1 a 2, ak konal odôvodnene a čestne. 4. Odseky 1 až 3 sa neuplatňujú na dokumenty, listiny, správy, poznámky alebo informácie v ľubovoľnej forme, ktoré sa počas konania v právnych prípadoch, dosiaľ prebiehajúcich alebo uzatvorených, na účely tohto konania uchovávajú, vytvárajú alebo poskytujú zamestnancovi. Článok 22b 1. Zamestnanec, ktorý ďalej poskytne informácie definované v článku 22a predsedovi Komisie alebo Dvora audítorov alebo Rady alebo Európskeho parlamentu, alebo Európskemu ombudsmanovi, nesmie byť vystavený zaujatému zaobchádzaniu zo strany inštitúcie, ku ktorej patrí, ak sú splnené obe tieto podmienky: a) zamestnanec čestne a odôvodnene pokladá poskytnuté informácie a všetky tvrdenia, ktoré sú v nich obsiahnuté, za zjavne pravdivé a b) zamestnanec predtým poskytol tie isté informácie OLAF alebo svojej vlastnej inštitúcii a umožnil OLAF alebo tejto inštitúcii, aby vzhľadom na zložitosť prípadu stanovil lehotu na prijatie primeraných opatrení. Zamestnanec musí byť do 60 dní riadne informovaný o tejto lehote. 2. Lehota uvedená v odseku 1 sa neuplatňuje, ak zamestnanec môže preukázať, že vzhľadom na všetky okolnosti prípadu nie je táto lehota primeraná. 3. Odseky 1 a 2 sa neuplatňujú na dokumenty, listiny, správy, poznámky alebo informácie v ľubovoľnej forme, ktoré sa počas konania v právnych prípadoch dosiaľ prebiehajúceho alebo uzatvoreného, na účely tohto konania uchovávajú, vytvárajú alebo poskytujú zamestnancovi." 26. V článku 23 sa slová "v triedach A 1 až A4" nahrádzajú slovami "v platových triedach AD 12 až AD 16". 27. Články 24 a 24a sa menia a dopĺňajú takto: a) v článku 24 sa tretí a štvrtý odsek označujú ako nový článok 24a; b) v novom článku 24a, v novom odseku 1 sa zámeno na začiatku vety nahrádza slovom "spoločenstvá". 28. Doterajší článok 24a sa stáva článkom 24b. 29. Článok 25 sa mení a dopĺňa takto: a) znenie odseku 1 sa nahrádza týmto znením: "Zamestnanci môžu predkladať žiadosti týkajúce sa záležitostí, na ktoré sa vzťahuje tento Služobný poriadok, ustanovujúcemu orgánu svojej inštitúcie."; b) znenie odseku 3 sa nahrádza týmto znením: "Špecifické rozhodnutia týkajúce sa vymenovania, prijatia do trvalého pracovného pomeru, povýšenia, preloženia, určenia administratívneho postavenia a skončenia služobného pomeru zamestnanca, sa uverejňujú v inštitúcii, ku ktorej zamestnanec patrí. Príslušné uverejnenie musí byť počas primeraného obdobia dostupné všetkým zamestnancom." 30. Článok 26 sa mení a dopĺňa takto: a) v odseku 3 sa za slovo "list" dopĺňajú slová: "na poslednú adresu, ktorú zamestnanec oznámil."; b) odsek 4 sa nahrádza týmto znením: "Osobný spis zamestnanca nemôže obsahovať zmienku o jeho politických, odborárskych, filozofických alebo náboženských činnostiach a názoroch, alebo o jeho rasovom alebo etnickom pôvode alebo sexuálnej orientácii. Predchádzajúci odsek však nezakazuje vloženie administratívnych aktov a dokumentov do spisu, ktoré sú zamestnancovi známe a ktoré sú potrebné na uplatňovanie tohto Služobného poriadku."; c) v doterajšom odseku 6 sa za slová "v jeho spise" vkladajú slová "a vyhotoviť z nich kópie"; d) v doterajšom odseku 7 prvá veta sa za slovo "administratívy" vkladajú slová "alebo na bezpečnom elektronickom nosiči údajov"; e) na konci doterajšieho odseku 7 sa vypúšťajú slová "na Súdnom dvore"; 31. Do hlavy II sa vkladá nový článok 26a, ktorý znie: "Článok 26a Zamestnanci majú právo oboznámiť sa so svojou zdravotnou dokumentáciou v súlade s postupmi, ktoré ustanovia inštitúcie." 32. V článku 27 sa vypúšťa odsek 2. 33. Znenie článku 29 sa nahrádza týmto znením: "Článok 29 1. Pred obsadením voľného miesta v inštitúcii ustanovujúci orgán najprv posúdi: a) či dané miesto môže byť obsadené: i) preložením alebo ii) vymenovaním podľa článku 45a, alebo iii) povýšením. v rámci inštitúcie; b) či žiadosti o preloženie boli prijaté od zamestnancov rovnakej triedy v iných inštitúciách a/alebo či je potrebné vypísať interné výberové konania v rámci inštitúcie, na ktorých sa budú môcť zúčastniť len zamestnanci a dočasní zamestnanci definovaní v článku 2 Podmienok zamestnávania ostatných zamestnancov Európskych spoločenstiev; a potom sa riadi postupmi pre výberové konania na základe odborných predpokladov alebo skúšok, alebo odborných predpokladov a skúšok zároveň. Postup pri výberovom konaní určuje príloha III. Tento postup sa môže vykonať aj na účely vytvorenia rezervy pre budúci nábor pracovných síl. 2. Iný postup, než je výberové konanie, môže ustanovujúci orgán použiť pri prijímaní riadiacich pracovníkov (generálnych riaditeľov alebo zodpovedajúcich funkcií v platovej triede AD 16 alebo AD 15 a riaditeľov alebo zodpovedajúcich funkcií v platovej triede AD15 alebo AD 14), a v mimoriadnych prípadoch aj pri prijímaní nových zamestnancov na pracovné miesta, ktoré vyžadujú osobitnú kvalifikáciu. 3. Inštitúcie môžu organizovať interné výberové konania pre každú funkčnú skupinu na základe odborných predpokladov a skúšok pre príslušnú inštitúciu, ktoré budú na úrovni platovej triedy AST 6 alebo vyššej alebo na úrovni platovej triedy AD9 alebo vyššej. Na týchto výberových konaniach sa budú môcť zúčastniť len dočasní zamestnanci tejto inštitúcie, ktorí sú zamestnávaní v súlade s článkom 2 písm. c) Podmienok zamestnávania ostatných zamestnancov Európskych spoločenstiev. Inštitúcie sú povinné požadovať ako minimálne odborné predpoklady pre tieto výberové konania aspoň desať rokov služby vo funkcii dočasného zamestnanca a prijatie za dočasného zamestnanca na základe výberového konania, ktoré zabezpečilo uplatnenie rovnakých noriem ako pri výbere zamestnancov podľa článku 12 ods. 4 Podmienok zamestnávania ostatných zamestnancov. Na rozdiel od úpravy podľa ods. 1 písm. a) tohto článku ustanovujúci orgán inštitúcie, ktorá prijala dočasného zamestnanca, pred obsadením voľného miesta v tejto inštitúcii zváži preloženia zamestnancov v rámci inštitúcie súbežne s úspešnými uchádzačmi z týchto interných výberových konaní. 4. Európsky parlament v súlade s podmienkami, stanovenými v ods. 3 druhý pododsek, usporiada každých päť rokov interné výberové konanie na základe odborných predpokladov a skúšok pre každú funkčnú skupinu, ktoré budú na úrovni platovej triedy AST 6 alebo vyššej a na úrovni platovej triedy AD 9 alebo vyššej." 34. Znenie článku 31 sa nahrádza týmto znením: "Článok 31 1. Vybraní uchádzači sú menovaní do platovej triedy funkčnej skupiny, uvedenej v oznámení o výberovom konaní, na ktorom sa úspešne zúčastnili. 2. Bez toho, aby bol tým dotknutý článok 29 ods. 2, zamestnanci sú vyberaní len do platových tried AST 1 až AST 4 alebo AD5 až AD 8. Platovú triedu v oznámení o výberovom konaní určuje inštitúcia podľa týchto kritérií: a) cieľ výberu nových zamestnancov, ktorí spĺňajú najvyššie nároky, definovaný v článku 27; b) kvalita požadovanej odbornej praxe. Na zohľadnenie osobitných potrieb inštitúcií sa pri prijímaní zamestnancov môžu brať do úvahy aj podmienky trhu práce, ktoré prevládajú v spoločenstve. 3. Bez ohľadu na ustanovenia odseku 2, v prípade potreby môže inštitúcia povoliť usporiadanie výberových konaní v platovej triede AD 9, AD 10, AD 11, alebo v mimoriadnom prípade, v platovej triede AD 12. Celkový počet uchádzačov vymenovaných na voľné pracovné miesta v týchto platových triedach nesmie presiahnuť 20 % celkového počtu zamestnancov vymenovaných do funkčnej skupiny AD za rok v súlade s článkom 30 ods. 2." 35. V článku 32 sa druhý odsek nahrádza týmto novým znením: "Ustanovujúci orgán môže s prihliadnutím na odborné skúsenosti príslušnej osoby uznať ďalšie obdobie služby s maximálnou dĺžkou 24 mesiacov. Na uplatňovanie tohto článku sa musia prijať všeobecné vykonávacie ustanovenia." 36. V článku 34 ods. 1 sa prvý pododsek nahrádza týmto novým znením: "Pred prijatím do trvalého pracovného pomeru zamestnanci musia odpracovať deväťmesačnú skúšobnú lehotu." 37. V článku 35 sa vkladá nové písmeno f), ktoré znie: "f) rodičovská dovolenka alebo rodinná dovolenka". 38. Článok 37 sa mení a dopĺňa takto: a) v prvom odseku písm. a) sa doterajšie znenie druhej zarážky nahrádza týmto novým znením: "— aby dočasne pomáhal osobe, ktorá zastáva funkciu, ustanovenú v zmluvách, alebo volenému predsedovi jednej z inštitúcií alebo orgánov spoločenstiev alebo jedného z politických zoskupení v Európskom parlamente alebo vo Výbore regiónov, alebo skupine v rámci Európskeho hospodárskeho a sociálneho výboru."; b) za posledných odsekom sa vkladá nový odsek, ktorý znie: "Každý zamestnanec v aktívnom pracovnom pomere alebo v čase dovolenky z osobných dôvodov môže požiadať o dočasné preloženie v záujme služby, ale dočasné preloženie v služobnom záujme sa mu môže ponúknuť. Hneď, ako je zamestnanec dočasne preložený, dovolenka z osobných dôvodov sa skončí." 39. Článok 39 sa mení a dopĺňa takto: a) v písmene d) druhý pododsek sa slová "invalidný alebo pozostalostný dôchodok" nahrádzajú slovami "prídavok v invalidite alebo pozostalostný dôchodok"; b) písmeno e) sa stáva písmenom f) a slová "kategórii alebo službe" sa nahrádzajú slovami "funkčnej skupine"; c) vkladá sa toto nové písmeno e), ktoré znie: "e) počas trvania dočasného preloženia si zamestnanec zachováva právo na preradenie do vyššieho platového stupňa". 40. Článok 40 sa mení a dopĺňa takto: a) Doterajšie znenie odseku 2 sa nahrádza týmto novým znením: "2. Bez toho, aby tým boli dotknuté ustanovenia článku 15, trvanie tejto dovolenky nemôže presiahnuť jeden rok. Dovolenka môže byť predĺžená o ďalšie obdobia. Predĺženia môžu byť na obdobia nepresahujúce jeden rok. Celková dĺžka dovolenky z osobných dôvodov nemôže presiahnuť 15 rokov počas celej kariéry zamestnanca. Ak zamestnanec požiada o túto dovolenku, aby mohol: i) vychovávať dieťa, ktoré je pokladané za jeho závislú osobu v zmysle článku 2 ods. 2 prílohy VII a ktoré trpí vážnym duševným alebo telesným postihnutím uznaným lekárom inštitúcie a vyžaduje stálu opateru alebo stály dohľad, alebo ii) aby mohol sprevádzať svoju manželku alebo svojho manžela, pričom aj táto druhá osoba je zamestnancom alebo iným úradníkom spoločenstiev, ktorý si počas plnenia svojich povinností musí zriadiť trvalé bydlisko v takej vzdialenosti od miesta zamestnania žiadateľa, že zariadenie ich spoločnej domácnosti na tomto mieste by prekážalo žiadateľovi v plnení jeho povinností, dovolenka sa môže predlžovať bez obmedzenia, ak v čase každého predĺženia je zaručené, že sa naďalej plnia podmienky, za ktorých bola dovolenka poskytnutá."; b) v odseku 3 druhý pododsek sa prvá veta sa nahrádza týmto novým znením: "Zamestnanec, ktorý nevykonáva zárobkovú činnosť, môže najneskôr mesiac po uplynutí mesiaca, v ktorom sa začne jeho dovolenka z osobných dôvodov, požiadať o obnovenie svojho poistenia v súlade s týmito článkami, ak uhradí polovicu nákladov na príspevky požadované pre poistenie rizík uvedené v článkoch 72 ods. 1 a 73 ods. 1 za prvý rok dovolenky z osobných dôvodov a všetky náklady počas zvyšku tejto dovolenky. Poistenie podľa článku 73 bude dostupné, len ak bolo získané podľa článku 72. Príspevky sa vypočítavajú z posledného základného platu zamestnanca."; c) v odseku 4, písmeno d), slová "kategória alebo služba" sa nahrádzajú slovami "funkčná skupina" a za slovami "opätovného dosadenia" sa vkladajú slová "alebo dočasného preloženia". 41. Článok 41 ods. 3 sa mení a dopĺňa takto: a) v druhom pododseku sa slová "kategórii alebo službe" nahrádzajú slovami "funkčnej skupine"; b) doterajšie znenia šiesteho, siedmeho, ôsmeho a deviateho pododseku sa nahrádzajú týmto novým znením: "Na uvedený prídavok sa nemôže uplatniť žiaden korekčný koeficient. Prídavok a celková naposledy zaplatená odmena, uvedené vo štvrtom pododseku tohto článku, sa podľa článku 3 ods. 5 prvý pododsek prílohy XI použije sadzba určená pre členský štát, v ktorom príjemca preukáže svoje trvalé bydlisko, ak tento členský štát bol posledným miestom zamestnania príjemcu. V uvedených prípadoch, keď mena členského štátu nie je euro, tento prídavok sa vypočíta pomocou výmenných kurzov stanovených v článku 63 tohto služobného poriadku." 42. V hlave III kapitola 2 sa vkladá nový oddiel 6 a nové články 42a a 42b, ktoré znejú: "Oddiel 6 Rodičovská dovolenka alebo rodinná dovolenka Článok 42a Zamestnanec má na každé dieťa nárok najviac na šesť mesiacov rodičovskej dovolenky bez základného platu, pričom túto dovolenku si vyberie počas prvých dvanástich rokov po narodení alebo osvojení dieťaťa. Trvanie dovolenky môže byť zdvojnásobené pre osamelých rodičov, uznaných podľa všeobecných vykonávacích ustanovení, schválených inštitúciami. Minimálna dovolenka, čerpaná kedykoľvek, nebude menej ako jeden mesiac. Počas rodičovskej dovolenky členstvo zamestnanca v systéme sociálneho zabezpečenia zostáva; nadobudnutie práva na dôchodok, prídavku na nezaopatrené dieťa a príspevku na vzdelanie zostáva zachované. Zamestnanec si zachová svoje pracovné miesto a má naďalej nárok na postup do vyššieho platového stupňa alebo vyššej platovej triedy. Dovolenka sa môže čerpať v celom alebo polovičnom rozsahu. Ak sa rodičovská dovolenka čerpá v polovičnom rozsahu, maximálna dĺžka dovolenky stanovená v prvom odseku sa zdvojnásobí. Počas rodičovskej dovolenky má zamestnanec nárok na príspevok vo výške 798,77 EUR mesačne alebo 50 % tejto sumy, ak čerpá dovolenku v polovičnom rozsahu, ale nesmie vykonávať žiadnu inú zárobkovú pracovnú činnosť. Celý príspevok do systému sociálneho zabezpečenia uvedený v článkoch 72 a 73 zaplatí inštitúcia a vypočítava sa zo základného platu zamestnanca. V prípade čerpania dovolenky v polovičnom rozsahu sa toto ustanovenie uplatňuje len na rozdiel medzi celou základnou mzdou a pomerne zníženou základnou mzdou. Pre časť skutočne prijatého základného platu sa príspevok zamestnanca vypočíta pomocou rovnakých percentuálnych sadzieb, akoby bol zamestnaný na plný úväzok. Prídavok je 1065,02 EUR mesačne alebo 50 % z tejto sumy, ak zamestnanec čerpá dovolenku v polovičnom rozsahu, pre osamelých rodičov uvedených v prvom odseku, a počas prvých troch mesiacov rodičovskej dovolenky, ak túto dovolenku čerpá otec počas materskej dovolenky alebo ktorýkoľvek z rodičov ihneď po materskej dovolenke, alebo v priebehu alebo bezprostredne po skončení dovolenky v prípade osvojenia dieťaťa. Čiastky uvedené v tomto článku sa upravujú podľa výšky odmeny. Článok 42b V prípade lekárom potvrdenej vážnej choroby alebo zdravotného postihnutia manželky alebo manžela zamestnanca, jeho príbuzného v priamom rade, jeho príbuzného v nepriamom rade, brata alebo sestry, zamestnanec má nárok na rodinnú dovolenku bez základného platu. Celková dĺžka tejto dovolenky nemôže presiahnuť deväť mesiacov počas celej kariéry zamestnanca. Uplatňuje sa článok 42a druhý odsek." 43. Článok 43 sa nahrádza týmto novým znením: "Článok 43 Spôsobilosť, výkonnosť a správanie sa každého zamestnanca v službe sú predmetom pravidelnej správy, vypracovanej aspoň raz za dva roky tak, ako to každej inštitúcii vyplýva z článku 110. Každá inštitúcia určí ustanovenia, na ktoré sa bude vzťahovať právo podať odvolanie v rámci postupu na predkladanie správ, ktoré musí byť uplatnené pred podaním sťažnosti uvedenej v článku 90 ods. 2 Od platovej triedy 4 môže správa pre zamestnancov vo funkčnej skupine AST obsahovať aj stanovisko, či na základe výkonnosti má predpoklady pre vykonávanie funkcie riadiaceho pracovníka. Správa sa poskytuje príslušnému zamestnancovi. Zamestnanec má právo predložiť k nej akékoľvek pripomienky, ktoré pokladá za dôležité." 44. V článku 44 sa pridáva tento nový odsek, ktorý znie: "Ak je zamestnanec vymenovaný za vedúceho útvaru, riaditeľa alebo generálneho riaditeľa v tej istej platovej triede a ak svoje nové povinnosti uspokojivo plnil počas prvých deviatich mesiacov, je so spätnou platnosťou povýšený o jeden platový stupeň v platovej triede, ktorú mal v čase nadobudnutia platnosti vymenovania. Toto povýšenie vedie k zvýšeniu jeho základného mesačného platu, ktoré zodpovedá percentuálnemu rozdielu medzi prvým a druhým platových stupňom v každej platovej triede. Ak zvýšenie platu je nižšie alebo ak zamestnanec je v tom čase už v poslednom platovom stupni svojej platovej triedy, prizná sa mu zvýšenie základného platu v hodnote rozdielu medzi prvým a druhým platovým stupňom do dňa, keď nadobudne platnosť jeho nasledujúce povýšenie." 45. Doterajšie znenie článkov 45 a 46 sa nahrádza týmto novým znením: "Článok 45 1. O povýšení rozhoduje podľa článku 6 ods. 2 ustanovujúci orgán. Vykonáva sa vymenovaním zamestnanca do nasledujúcej vyššej platovej triedy vo funkčnej skupine, do ktorej patrí. Povýšenie sa vykonáva výhradne výberom spomedzi zamestnancov, ktorí odpracovali aspoň dva roky vo svojej triede, po vyhodnotení porovnateľných zásluh zamestnancov, prichádzajúcich do úvahy pre povýšenie. Pri hodnotení porovnateľných zásluh ustanovujúci orgán vezme do úvahy najmä správy o zamestnancoch, používanie iných jazykov pri plnení ich povinností než jazyka, o dôkladnej znalosti ktorého predložili dôkaz podľa článku 28 písm. f), a v prípade potreby aj úroveň nimi vykonávaných povinností. 2. Zamestnanci sú po prijatí do zamestnania povinní pred svojím prvým povýšením zamestnanci preukázať schopnosť pracovať v treťom jazyku spomedzi tých, ktoré sú uvedené v článku 314 Zmluvy o ES. Inštitúcie schvália po vzájomnej dohode spoločné pravidlá uplatňovania tohto odseku. Tieto pravidlá musia vyžadovať, aby zamestnanci mali prístup k vzdelávaniu v treťom jazyku a určiť podrobné postupy pre hodnotenie schopnosti zamestnancov pracovať v treťom jazyku podľa článku 7 ods. 2 písm. d) prílohy III. Článok 45a 1. Na základe výnimky z článku 5 ods. 3 písm. b) a c) zamestnanec vo funkčnej skupine AST môže byť z platovej triedy 5 vymenovaný na pracovné miesto vo funkčnej skupine AD, ak spĺňa tieto podmienky: a) bol vybraný v súlade s postupom stanoveným v odseku 2 tohto článku, aby sa zúčastnil na povinnom programe školení uvedenom v písmene b) tohto odseku; b) dokončil program školení definovaný ustanovujúcim orgánom, ktorý obsahuje súbor povinných vzdelávacích modulov, a c) je uvedený na zozname vypracovanom ustanovujúcim orgánom z uchádzačov, ktorí zložili ústnu a písomnú skúšku a ktorý dokazuje, že úspešne absolvoval program školení uvedený v písmene b) tohto odseku. Obsah tejto skúšky sa stanoví v súlade s článkom 7 ods. 2 písm. c) prílohy III. 2. Ustanovujúci orgán vypracuje návrh zoznamu zamestnancov AST, ktorí boli vybratí, aby sa zúčastnili na uvedenom programe školení na základe pravidelných správ o nich, uvedených v článku 43, a podľa úrovne ich vzdelania a odbornej prípravy, berúc pri tom do úvahy potreby služieb. Tento návrh sa predkladá Spoločnému výboru na vyjadrenie. Tento výbor môže vypočuť zamestnancov, ktorí požiadali o účasť na uvedenom programe školení, a zástupcov ustanovujúceho orgánu. Na základe rozhodnutia, prijatého väčšinou hlasov, vydá odôvodnené stanovisko k návrhu zoznamu vypracovanému ustanovujúcim orgánom. Ustanovujúci orgán schváli zoznam zamestnancov, ktorí sú oprávnení zúčastniť sa na uvedenom programe školení. 3. Vymenovanie na pracovné miesto vo funkčnej skupine AD neovplyvní platovú triedu a platový stupeň, v ktorom je zamestnanec zaradený v okamihu vymenovania. 4. Počet osôb vymenovaných na pracovné miesta vo funkčnej skupine AD, stanovených v odsekoch 1 až 3 tohto článku, nemôže presiahnuť 20 % z celkového počtu osôb vymenovaných za rok v súlade s článkom 30 druhý odsek. 5. Inštitúcie príjmu všeobecné pravidlá na uplatňovanie tohto článku v súlade s článkom 110. Článok 46 Zamestnanec vymenovaný do vyššej platovej triedy v súlade s článkom 45 je zaradený do prvého platového stupňa v uvedenej platovej triede. Zamestnanci v platových triedach AD 9 až AD 13, vykonávajúci povinnosti vedúceho útvaru, ktorí sú vymenovaní do vyššej platovej triedy v súlade s článkom 45, sú zaradení do druhého platového stupňa tejto novej platovej triedy. Rovnaký postup sa uplatňuje na každého zamestnanca, ktorý: a) je na základe povýšenia vymenovaný za riaditeľa alebo generálneho riaditeľa, alebo b) je riaditeľom alebo generálnym riaditeľom a vzťahuje sa naňho posledná veta článku 44 ods. 2." 46. V článku 48 sa tretí odsek nahrádza týmto novým znením: "Odstúpenie z funkcie nadobúda účinnosť v deň určený ustanovujúcim orgánom; tento deň nemôže byť viac ako tri mesiace po dni, ktorý zamestnanec navrhol vo svojej výpovedi v prípade zamestnancov vo funkčnej skupine AD a viac ako jeden mesiac v prípade zamestnancov vo funkčnej skupine AST."; 47. V článku 49 prvý odsek sa vypúšťa číselný údaj "13". 48. Článok 50 sa mení a dopĺňa takto: a) v prvom odseku sa slová "Zamestnanec, zastávajúci pracovné miesto v triede A1 alebo A 2" nahrádzajú slovami "riadiaci pracovník definovaný v článku 29 ods. 2"; b) v treťom odseku sa vypúšťajú slová "vo svojej kategórii alebo službe"; c) piaty odsek sa nahrádza týmto novým znením: "Príslušná osoba je povinná poskytnúť na požiadanie písomný dôkaz a oznámiť svojej inštitúcii všetky skutočnosti, ktoré môžu ovplyvniť jej nárok na dávku. Prídavok nepodlieha opravnému koeficientu. Článok 45, tretí, štvrtý a piaty odsek prílohy VIII sa uplatňujú obdobne."; 49. Doterajší názov oddielu 4 "Prepustenie pre neschopnosť" sa nahrádza novým názvom "Postupy pre riešenie otázok nespôsobilosti"; 50. Článok 51 sa nahrádza týmto novým znením: "Článok 51 1. Každá inštitúcia určí postupy pre včasné a dostatočné zistenie, riešenie a nápravu prípadov nespôsobilosti. Po vyčerpaní týchto postupov zamestnanec, ktorý podľa následných pravidelných správ, uvedených v článku 43, stále prejavuje nespôsobilosť plniť svoje povinnosti, môže byť prepustený, preradený alebo zaradený do nižšej funkčnej skupiny v rovnakej platovej triede alebo v nižšej platovej triede. 2. Každý návrh na prepustenie, preradenie alebo zaradenie zamestnanca do nižšej funkčnej skupiny musí obsahovať dôvody, na ktorých je založený, a musí byť predložený príslušnému zamestnancovi. Návrh ustanovujúceho orgánu sa predloží Spoločnému poradnému výboru, uvedenému v článku 9 ods. 6. 3. Zamestnanec má právo získať svoj úplný osobný spis a vyhotoviť si kópie všetkých dokumentov týkajúcich sa daného postupu. Na prípravu obhajoby má aspoň pätnásť dní odo dňa prijatia návrhu. Môže mu pomáhať osoba, ktorú si sám vyberie. Zamestnanec môže predložiť písomné pripomienky. Spoločný poradný výbor ho vypočuje. Zamestnanec si môže prizvať aj svedkov. 4. Inštitúcia je pred Spoločným poradným výborom zastúpená zamestnancom, ktorého na tento účel určí ustanovujúci orgán. Tento zamestnanec má rovnaké práva ako príslušný zamestnanec. 5. Na základe návrhu podľa odseku 2 a všetkých písomných a ústnych vyhlásení príslušného zamestnanca alebo svedkov Spoločný poradný výbor vydá väčšinovým rozhodnutím odôvodnené stanovisko určujúce opatrenie, ktoré pokladá za primerané z hľadiska zistených skutočností, doložených na jeho žiadosť. Toto stanovisko predloží ustanovujúcemu orgánu a príslušnému zamestnancovi do dvoch mesiacov odo dňa, keď mu záležitosť bola postúpená. Predseda nehlasuje o rozhodnutiach Spoločného poradného výboru, s výnimkou procesných záležitostí a rovnakého počtu hlasov. Ustanovujúci orgán prijme rozhodnutie do dvoch mesiacov od prijatia stanoviska Spoločného poradného výboru a po vypočutí zamestnanca. Rozhodnutie sa musí zdôvodiť. Musí byť v ňom uvedený dátum nadobudnutia účinnosti. 6. Zamestnanec prepustený pre nespôsobilosť má počas obdobia, stanoveného v odseku 7, nárok na mesačnú náhradu za prepustenie, ktorá zodpovedá základnému mesačnému platu zamestnanca v prvom platovom stupni platovej triedy 1. Zamestnanec má počas rovnakého obdobia aj nárok na rodinné prídavky stanovené v článku 67. Príspevok na domácnosť sa vypočíta zo základného mesačného platu zamestnanca v platovej triede 1 v súlade s článkom 1 prílohy VII. Prídavok sa nezaplatí, ak zamestnanec odstúpi z funkcie po začatí konania uvedeného v odsekoch 1, 2 a 3, alebo ak má nárok na bezodkladnú výplatu plnej výšky dôchodku. Ak má nárok na dávku v nezamestnanosti z národného fondu nezamestnanosti, výška tejto dávky sa odpočíta od uvedeného prídavku. 7. Obdobie, počas ktorého budú vykonávané platby uvedené v odseku 6, bude: a) tri mesiace, ak zamestnanec odpracoval menej ako päť rokov ku dňu prijatia rozhodnutia o jeho prepustení; b) šesť mesiacov, ak zamestnanec odpracoval aspoň päť rokov, ale menej ako desať rokov; c) deväť mesiacov, ak zamestnanec odpracoval aspoň 10 rokov, ale menej ako 20 rokov; d) 12 mesiacov, ak zamestnanec odpracoval viac ako 20 rokov. 8. Zamestnanci, ktorí sú preradení do nižšej platovej triedy alebo zaradení do nižšej funkčnej skupiny z dôvodu nespôsobilosti, môžu po uplynutí šiestich rokov požiadať, aby z ich osobných spisov boli všetky zmienky o tomto opatrení odstránené. 9. Zamestnanci majú nárok na náhradu odôvodnených výdavkov, ktoré vynaložili z vlastného podnetu v priebehu konania, vrátane poplatkov obhajcovi, ktorý nepatrí k inštitúcii, ak konanie upravené v tomto článku skončí bez prijatia rozhodnutia o prepustení, preradení alebo zaradení zamestnanca do nižšej platovej triedy alebo funkčnej skupiny." 51. Doterajšie znenie článku 52 sa nahrádza týmto novým znením: "Článok 52 Bez toho, aby boli dotknuté ustanovenia článku 50, zamestnanec odchádza do dôchodku: a) automaticky v posledný deň mesiaca, v ktorom dosiahne vek 65 rokov; b) alebo na vlastnú žiadosť v posledný deň mesiaca, v ktorom podal žiadosť, ak má aspoň 63 rokov alebo je vo veku od 55 do 63 rokov a spĺňa požiadavky pre bezodkladnú výplatu dôchodku podľa článku 9 prílohy VIII. Druhá veta druhého odseku článku 48 sa uplatňuje obdobne. Vo výnimočných prípadoch však zamestnanec môže na vlastnú žiadosť, a len ak to ustanovený orgán pokladá za odôvodnené v záujme služby, pokračovať v práci až do veku 67 rokov, a v tom prípade odíde do dôchodku automaticky v posledný deň mesiaca, v ktorom dosiahne tento vek." 52. V článku 54 sa slová "profesnej kategórii alebo nasledujúcej vyššej kategórii" nahrádzajú slovami "platovej triede alebo nasledujúcej vyššej platovej triede". 53. Doterajšie znenie článku 55a sa nahrádza týmto novým znením: "Článok 55a 1. Zamestnanec môže požiadať o povolenie pracovať na čiastočný úväzok. Ustanovujúci orgán môže udeliť toto povolenie, ak je zlučiteľné so záujmami služby. 2. Zamestnanec má nárok na povolenie v týchto prípadoch: a) aby sa mohol starať o dieťa mladšie ako 9 rokov; b) aby sa mohol starať o dieťa vo veku od 9 do 12 rokov, ak skrátenie pracovného času nepresahuje 20 % normálneho pracovného času; c) aby sa mohol starať o vážne chorú alebo zdravotne postihnutú manželku alebo manžela, príbuzného v priamom rade, príbuzného v nepriamom rade, brata alebo sestru; d) aby sa mohol zúčastniť na ďalšom školení, alebo e) po dosiahnutí veku 55 rokov počas posledných piatich rokov pred odchodom do dôchodku. Ak je čiastočný úväzok požadovaný z dôvodu účasti na ďalšom školení alebo po dosiahnutí veku 55 rokov, ustanovujúci orgán môže odmietnuť vydať povolenie alebo odložiť dátum jeho účinnosti len v mimoriadnych prípadoch a zo závažných služobných dôvodov. Ak je tento nárok na povolenie uplatnený z dôvodu starostlivosti o vážne chorú alebo zdravotne postihnutú manželku alebo manžela, príbuzného v priamom rade, príbuzného v nepriamom rade, brata alebo sestru, alebo z dôvodu účasti na ďalšom školení, všetky tieto obdobia spolu nemôžu presiahnuť päť rokov počas kariéry príslušného zamestnanca. 3. Ustanovujúci orgán odpovie na žiadosť zamestnanca do 60 dní. 4. Predpisy, ktorými sa riadi práca na čiastočný úväzok a postup pre udeľovanie povolenia, sú upravené v prílohe IVa." 54. Vkladá sa nový článok, ktorý znie: "Článok 55b Zamestnanec môže požiadať o povolenie pracovať na polovičný úväzok vo forme zdieľaného pracovného miesta určeného za také ustanovujúcim orgánom, ak je to vhodné na tento účel. Povolenie pre prácu na polovičný úväzok prostredníctvom zdieľaného pracovného miesta nie je časovo obmedzené. Ustanovujúci orgán ho môže odňať v záujme služby, pričom dá zamestnancovi šesťmesačnú výpoveď. Obdobne môže ustanovujúci orgán odňať povolenie aj na žiadosť príslušného zamestnanca, pričom mu dá aspoň šesťmesačnú výpovednú lehotu. V tomto prípade zamestnanec môže byť preložený na iné pracovné miesto. Uplatní sa článok 59a a článok 3 prílohy IVa, s výnimkou tretej vety odseku 2. Ustanovujúci orgán môže ustanoviť vykonávacie predpisy na uplatňovanie tohto článku." 55. Článok 56 sa mení a dopĺňa takto: a) v druhom odseku sa slová "v kategórii A a B a v jazykovej službe" nahrádzajú slovami "vo funkčnej skupine AD a vo funkčnej skupine AST 5 až 11"; b) v treťom odseku sa slová "kategóriách C a D" nahrádzajú slovami "platových triedach AST 1 až AST 4". 56. Vkladá sa nový článok 56c, ktorý znie: "Článok 56c Niektorým zamestnancom môžu byť poskytnuté osobitné príplatky ako kompenzácia za mimoriadne ťažké pracovné podmienky. Rada na návrh Komisie, predložený po konzultácii s Výborom pre služobný poriadok, určí kategórie príjemcov, sadzby a podmienky poskytovania týchto osobitných príplatkov." 57. Doterajšie znenie článku 58 sa nahrádza týmto novým znením: "Článok 58 Tehotné ženy majú po predložení lekárskeho potvrdenia okrem nároku na dovolenku podľa článku 57 navyše nárok na dvadsať týždňov dovolenky. Táto dovolenka sa začína najskôr šesť týždňov pred predpokladaným termínom pôrodu, uvedeným v lekárskom potvrdení, a skončí najskôr 14 týždňov po termíne pôrodu. V prípade viacnásobného alebo predčasného pôrodu alebo pôrodu zdravotne postihnutého dieťaťa je dĺžka dovolenky 24 týždňov. Predčasný pôrod je na účely tohto ustanovenia pôrod, ktorý sa uskutoční pred koncom 34. týždňa tehotenstva."; 58. Doterajšie znenie článku 59 sa nahrádza týmto novým znením: "1. Zamestnanec, ktorý predloží doklad o svojej neschopnosti plniť svoje povinnosti z dôvodu choroby alebo úrazu, má nárok na zdravotnú dovolenku. Príslušný zamestnanec čo najskôr informuje svoju inštitúciu o svojej pracovnej neschopnosti a zároveň oznámi svoju súčasnú adresu. Ak jeho neprítomnosť presiahne viac ako tri dni, predloží lekárske potvrdenie. Toto potvrdenie musí poslať najneskôr v piaty deň svojej neprítomnosti, počítané od dátumu na poštovej pečiatke. Ak tak neurobí a ak neposlanie potvrdenia nie je spôsobené dôvodmi, ktoré zamestnanec nemôže ovplyvniť, pokladá sa neprítomnosť zamestnanca za neospravedlnenú. Zamestnanec môže byť kedykoľvek požiadaný, aby sa podrobil lekárskemu vyšetreniu, ktoré sprostredkuje inštitúcia. Ak sa vyšetrenie nemôže uskutočniť z dôvodov na strane zamestnanca, jeho neprítomnosť sa pokladá za neospravedlnenú odo dňa, keď sa toto vyšetrenie malo uskutočniť. Ak sa počas vyšetrenia zistí, že zamestnanec je schopný plniť svoje povinnosti, jeho neprítomnosť sa podľa nasledujúceho pododseku pokladá za neospravedlnenú odo dňa vyšetrenia. Ak zamestnanec pokladá závery lekárskeho vyšetrenia sprostredkovaného ustanovujúcim orgánom za nepodložené z lekárskeho hľadiska, môže on sám alebo lekár konajúci v jeho mene požiadať do dvoch dní inštitúciu, aby záležitosť bola predložená na posúdenie nezávislému lekárovi. Inštitúcia ihneď predloží žiadosť ďalšiemu lekárovi, na ktorom sa dohodne zamestnancov lekár a lekár inštitúcie. Ak sa na ňom nedohodnú do piatich dní od žiadosti, inštitúcia vyberie osobu zo zoznamu nezávislých lekárov, ktorý sa každý rok stanoví po spoločnej dohode ustanovujúceho orgánu a Výboru zamestnancov. Zamestnanec môže do dvoch pracovných dní vzniesť námietku proti voľbe vykonanej inštitúciou, na základe čoho inštitúcia vyberie ďalšiu osobu zo zoznamu a táto voľba je konečná. Stanovisko nezávislého lekára, poskytnuté po konzultácii s lekárom zamestnanca a povereným lekárom inštitúcie, je záväzné. Ak stanovisko nezávislého lekára potvrdí záver vyšetrenia sprostredkovaného inštitúciou, neprítomnosť sa pokladá za neospravedlnenú odo dňa tohto vyšetrenia. Ak sa stanoviskom nezávislého lekára nepotvrdí záver uvedeného vyšetrenia, neprítomnosť sa pokladá za ospravedlnenú na všetky účely. 2. Ak v priebehu 12 mesiacov súčet maximálne trojdenných neprítomností zamestnanca z dôvodu choroby presiahne 12 dní, lekárske potvrdenie je povinný predložiť pre každú ďalšiu neprítomnosť z dôvodu choroby. Jeho neprítomnosť sa pokladá za neospravedlnenú od trinásteho dňa neprítomnosti z dôvodu choroby bez lekárskeho potvrdenia. 3. Bez toho, aby tým bolo dotknuté uplatňovanie predpisov o disciplinárnom konaní a ak je to potrebné, každá neprítomnosť pokladaná za neospravedlnenú podľa odsekov 1 a 2 sa odpočíta z dovolenky za kalendárny rok príslušného zamestnanca. V prípade, že zamestnanec už nemá nárok na dovolenku, stráca nárok na svoju mzdu za zodpovedajúce obdobie. 4. Ustanovujúci orgán môže postúpiť posudkovej komisii prípad každého zamestnanca, ktorého zdravotná dovolenka presiahne celkom 12 mesiacov v ľubovoľnom období troch rokov. 5. Zamestnanec môže byť požiadaný, aby si vzal dovolenku po vyšetrení lekárom inštitúcie, ak to vyžaduje jeho zdravotný stav, alebo ak člen jeho domácnosti trpí nákazlivou chorobou. V sporných prípadoch sa uplatňuje postup upravený v odseku 1, piaty až siedmy pododsek. 6. Zamestnanci sa každý rok podrobia vyšetreniu, ktoré vykoná lekár inštitúcie alebo praktický lekár, ktorého si vyberú. V druhom prípade poplatky praktického lekára uhrádza inštitúcia do maximálnej výšky, ktorú každý rok určí pre obdobie najviac troch rokov ustanovujúci orgán po konzultácii s Výborom pre sSlužobný poriadok." 59. Doterajšie znenie článku 59a sa nahrádza týmto novým znením: "Článok 59a Riadna dovolenka zamestnanca, ktorému bola povolená práca na čiastočný úväzok, sa počas trvania tohto povolenia pomerne skráti." 60. Tabuľka v článku 66 sa nahrádza touto tabuľkou: "Platové stupne | 1 | 2 | 3 | 4 | 5 | Platové triedy | | | | | | 16 | 14822,86 | 15455,74 | 16094,79 | | | 15 | 13100,93 | 13651,45 | 14225,11 | 14620,87 | 14822,86 | 14 | 11579,04 | 12065,60 | 12572,62 | 12922,41 | 13100,93 | 13 | 10233,93 | 10663,98 | 11112,09 | 11421,25 | 11579,04 | 12 | 9045,09 | 9425,17 | 9821,23 | 10094,47 | 10233,93 | 11 | 7994,35 | 8330,28 | 8680,33 | 8921,83 | 9045,09 | 10 | 7065,67 | 7362,57 | 7671,96 | 7885,41 | 7994,35 | 9 | 6244,87 | 6507,29 | 6780,73 | 6969,38 | 7065,67 | 8 | 5519,42 | 5751,35 | 5993,03 | 6159,77 | 6244,87 | 7 | 4878,24 | 5083,24 | 5296,84 | 5444,21 | 5519,42 | 6 | 4311,55 | 4492,73 | 4681,52 | 4811,77 | 4878,24 | 5 | 3810,69 | 3970,82 | 4137,68 | 4252,80 | 4311,55 | 4 | 3368,02 | 3509,54 | 3657,02 | 3758,76 | 3810,69 | 3 | 2976,76 | 3101,85 | 3232,19 | 3322,12 | 3368,02 | 2 | 2630,96 | 2741,52 | 2856,72 | 2936,20 | 2976,76 | 1 | 2325,33 | 2423,04 | 2524,86 | 2595,11 | 2630,96" | 61. Doterajšie znenie článku 66a sa nahrádza týmto novým znením: "Článok 66a 1. Na rozdiel od úpravy obsiahnutej v článku 3 ods. 1 nariadenia Rady (EHS, Euratom, ESUO) č. 260/68 z februára 1968, ktorým sa ustanovujú podmienky a postup pre uplatňovanie dane v prospech Európskych spoločenstiev [1], dočasné opatrenie týkajúce sa odmien, ktoré spoločenstvá platia zamestnancom v aktívnom pracovnom pomere, známym ako "osobitný príspevok", sa vzťahuje na obdobie od 1. mája 2004 do 31. decembra 2012. 2. Sadzba tohto osobitného príspevku, ktorý sa použije pre základ definovaný v odseku 3, je takáto: od 1. 5. 2004 do 31. 12. 2004 | 2,50 %, | od 1. 1. 2005 do 31. 12. 2005 | 2,93 %, | od 1. 1. 2006 do 31. 12. 2006 | 3,36 %, | od 1. 1. 2007 do 31. 12. 2007 | 3,79 %, | od 1. 1. 2008 do 31. 12. 2008 | 4,21 %, | od 1. 1. 2009 do 31. 12. 2009 | 4,64 %, | od 1. 1. 2010 do 31. 12. 2010 | 5,07 %, | od 1. 1. 2011 do 31. 12. 2012 | 5,50 %. | 3. a) Základom pre osobitný príspevok je základný plat, používaný pre výpočet odmeny, po odpočítaní týchto položiek: i) príspevky na sociálne zabezpečenie a dôchodok a daň pred každým osobitným príspevkom, ktoré musí zaplatiť zamestnanec v rovnakej platovej triede a v rovnakom platovom stupni bez závislých osôb podľa článku 2 prílohy VII, a ii) čiastka zodpovedajúca základnému platu zamestnanca v platovej triede 1, platový stupeň 1. b) Zložky použité na určenie základu pre osobitný príspevok sa vyjadrujú v eurách a vážia koeficientom 100. 4. Osobitný odvod sa každý mesiac odpočítava pri zdroji; výnosy sa zahrnú ako vstupy do všeobecného rozpočtu Európskej únie." 62. Článok 68a sa nahrádza týmto novým znením: "Článok 68a Zamestnanec, ktorý je oprávnený pracovať na čiastočný úväzok, má nárok na odmenu vypočítanú spôsobom stanoveným v prílohe IVa." 63. Článok 70 sa nahrádza týmto novým znením: "Článok 70 V prípade smrti zamestnanca pozostalý manžel/pozostalá manželka alebo závislé deti dostávajú odmenu zosnulého v plnej výške až do konca tretieho mesiaca, nasledujúceho po mesiaci, v ktorom nastala smrť. V prípade smrti osoby, ktorá má nárok na dôchodok alebo podporu v invalidite, uvedené ustanovenia sa vzťahujú na dôchodok alebo podporu po zosnulom." 64. Článok 70a sa vypúšťa; 65. Článok 72 sa mení a dopĺňa takto: a) v odseku 1 sa za prvý pododsek vkladajú tieto nové pododseky: "Slobodný partner zamestnanca sa pokladá za manžela alebo manželku v rámci systému nemocenského poistenia, ak sú splnené prvé tri podmienky uvedené v článku 1 ods. 2 písm. c) prílohy VII. Inštitúcie môžu, podľa pravidiel uvedených v prvom pododseku, delegovať na jednu inštitúciu spomedzi seba právomoc stanoviť pravidlá, ktorými sa bude riadiť úhrada výdavkov podľa postupu stanoveného v článku 110."; b) v odseku 1a prvá veta sa slová "nemôže byť poistený žiadnym iným verejným systémom nemocenského poistenia" nahrádzajú slovami "nevykonáva zárobkovú pracovnú činnosť"; c) v odseku 1b prvá veta sa slová "nemôže byť poistená žiadnym iným verejným systémom nemocenského poistenia" nahrádzajú slovami "nevykonáva zárobkovú pracovnú činnosť"; d) odsek 2 sa nahrádza týmto novým znením: "2. Zamestnanec, ktorý zostal v službách spoločenstiev až do veku 63 rokov alebo ktorý poberá podporu v invalidite, má po odchode zo služby nárok na dávky stanovené v ods. 1. Výška príspevku sa vypočíta s prihliadnutím na výšku dôchodku alebo podpory v invalidite. Tieto dávky sa vzťahujú aj na osobu, ktorá má nárok na pozostalostný dôchodok po smrti zamestnanca, ktorý bol v aktívnom pracovnom pomere alebo ktorý zostal v službách spoločenstiev až do veku 63 rokov, alebo po smrti osoby, ktorá má nárok na podporu v invalidite. Výška príspevku sa vypočíta s prihliadnutím na výšku pozostalostného dôchodku."; e) odsek 2a sa nahrádza týmto novým znením: "2a. Na dávky, stanovené v ods. 1, majú nárok aj nasledujúce osoby, pod podmienkou, že nevykonávajú zárobkovú pracovnú činnosť: i) bývalí zamestnanci, ktorí majú nárok na starobné dôchodky a ktorí odídu zo služieb spoločenstiev pred dosiahnutím veku 63 rokov; ii) osoby, ktoré majú nárok na pozostalostný dôchodok v dôsledku smrti bývalého zamestnanca, ktorý odišiel zo služieb spoločenstiev pred dosiahnutím veku 63 rokov. Príspevok uvedený v odseku 1 sa vypočíta z dôchodku bývalého zamestnanca pred podaním žiadosti a v prípade potreby s uplatnením redukčného koeficientu stanoveného v článku 9 prílohy VIII k služobnému poriadku. Osoby, ktoré majú nárok na sirotský dôchodok, nedostávajú dávku, stanovenú v odseku 1, ak o ňu nepožiadajú. Príspevok sa vypočíta na základe sirotského dôchodku."; f) vkladajú sa nové odseky, ktoré znejú: "2b. V prípade osôb, ktoré majú nárok na starobný dôchodok alebo pozostalostný dôchodok, príspevok uvedený v odsekoch 2 a 2a nesmie byť nižší ako príspevok vypočítaný zo základného platu, zodpovedajúcemu prvému platovému stupňu v platovej triede 1. 2c. Zamestnanci, ktorí sú prepustení zo zamestnania v súlade s článkom 51 a nemajú nárok na starobný dôchodok, majú podobne nárok na dávky stanovené v odseku 1, ak nevykonávajú zárobkovú pracovnú činnosť a ak uhradia polovicu príspevku, vypočítaného z ich posledného základného platu." 66. V článku 76 sa za slovo "z dôvodu" vkladajú slová "invalidity alebo"; 67. Vkladá sa nový článok 76a, ktorý znie: "Článok 76a Pozostalý manžel/pozostalá manželka, ktorý/ktorá má vážnu alebo dlhotrvajúcu chorobu alebo zdravotné postihnutie môže dostávať počas trvania choroby alebo zdravotného postihnutia finančnú pomoc, zvyšujúcu dôchodok, od inštitúcie na základe preskúmania sociálnej a zdravotnej situácie príslušnej osoby. Predpisy, ktorými sa vykonáva tento článok, budú stanovené po spoločnej dohode medzi inštitúciami po konzultácii s Výborom pre služobný poriadok." 68. V hlave V sa názov kapitoly 3 nahrádza novým názvom "Dôchodky a podpora v invalidite". 69. Článok 77 sa mení a dopĺňa takto: a) v prvom odseku sa číslo "60" nahrádza číslom "63"; b) v druhom odseku sa druhá a tretia veta nahrádzajú týmto novým znením: "1,90 % z tejto poslednej základnej mzdy sa zaplatí zamestnancovi za každý rok služby, uznaný podľa článku 3 prílohy VIII"; c) v piatom odseku sa číslo "60" nahrádza číslom "63". 70. Článok 78 sa nahrádza týmto novým znením: "Článok 78 Zamestnanec získa za podmienok stanovených v článkoch 13 až 16 prílohy VII nárok na invalidný dôchodok v prípade celkovej trvalej práceneschopnosti, ktorá mu bráni v plnení povinností, zodpovedajúcich pracovnému miestu v jeho funkčnej skupine. Článok 52 sa uplatňuje obdobne na príjemcov podpory v invalidite. Ak príjemca podpory v invalidite odíde pred dosiahnutím veku 65 rokovu do dôchodku bez toho, aby dosiahol nárok na maximálny dôchodok, uplatňujú sa všeobecné predpisy o starobných dôchodkoch. Výška starobného dôchodku vychádza z výšky platu pre platovú triedu a platový stupeň, v ktorých bol zamestnanec zaradený, keď sa stal invalidom. Výška podpory v invalidite zodpovedá 70 % z posledného základného platu zamestnanca. Nesmie byť však nižšia ako životné minimum. Výška podpory v invalidite je závislá na príspevkoch do dôchodkového systému, vypočítaných na základe tejto podpory. Ak invalidita vznikne v dôsledku úrazu počas plnenia alebo v súvislosti s plnením jeho pracovných povinností, choroby z povolania, verejnej prospešnej činnosti alebo ohrozenia vlastného života pri záchrane iného ľudského života, podpora v invalidite nesmie byť menej ako 120 % zo životného minima. V týchto prípadoch príspevky do systému dôchodkového zabezpečenia sa navyše zaplatia v plnej výške z rozpočtu inštitúcie alebo orgánu, uvedeného v článku 1b." 71. Článok 79 sa mení a dopĺňa takto: a) v prvom a druhom odseku sa slovo "vdova" nahrádza slovami "pozostalá manželka" a slová "jej manžel" sa nahrádzajú slovom "zosnulý"; b) v prvom odseku sa slová "starobného alebo invalidného dôchodku" nahrádzajú slovami "starobného dôchodku alebo podpory v invalidite"; c) v treťom odseku sa slová "druhom odseku článku 78" nahrádzajú slovami "piatom odseku článku 78". 72. Článok 79a sa vypúšťa. 73. Článok 80 sa mení a dopĺňa takto: a) prvý odsek sa nahrádza týmto novým znením: "Ak zamestnanec alebo osoba, ktorá má nárok na starobný dôchodok alebo podporu v invalidite, zomrie a nezanechá po sebe manžela/manželku, ktorý/ktorá by mal/mala nárok na pozostalostný dôchodok, deti závislé na zosnulom/zosnulej v čase jeho smrti v zmysle článku 2 prílohy VII majú nárok na sirotský dôchodok podľa článku 21 prílohy VIII."; b) v treťom odseku sa slová "starobný alebo invalidný dôchodok" nahrádzajú slovami "starobný dôchodok alebo podpora v invalidite"; c) štvrtý odsek sa nahrádza týmto novým znením: "V prípade osôb, pokladaných za závislé deti v zmysle článku 2 ods. 4 prílohy VII, sirotský dôchodok nesmie presiahnuť čiastku, ktorá sa rovná dvojnásobku prídavku na nezaopatrené dieťa."; d) za štvrtý odsek sa vkladá nový odsek päť, ktorý znie: "Ak dieťa bolo osvojené, nevzniká smrťou biologického rodiča, ktorý bol nahradený adoptívnym rodičom, nárok na výplatu sirotského dôchodku."; e) doterajší piaty odsek sa mení na šiesty odsek a v tomto novom šiestom odseku sa číslovka "60" nahrádza číslovkou "63"; f) dopĺňa sa tento nový odsek sedem, ktorý znie: "Osoby poberajúce sirotský dôchodok nesmú od spoločenstva dostávať viac než jeden dôchodok tohto typu. Ak má pozostalé dieťa nárok na viac ako jeden dôchodok spoločenstva, bude dostávať dôchodok poskytujúci vyššiu alebo najvyššiu čiastku." 74. V článku 81 prvý odsek sa nahrádza týmto novým znením: "Osoba, ktorá má nárok na starobný dôchodok alebo na podporu v invalidite, alebo na pozostalostný dôchodok, má za podmienok stanovených v prílohe VII nárok na rodinné prídavky uvedené v článku 67; príspevok na domácnosť sa vypočíta na základe dôchodku alebo prídavku príjemcu. Tieto prídavky sa vyplácajú príjemcom pozostalostného dôchodku len za deti, ktoré boli závislé na zosnulom zamestnancovi alebo bývalom zamestnancovi v čase jeho smrti." 75. Článok 81a sa mení a dopĺňa takto: a) odsek 1 sa mení a dopĺňa takto: i) v písmene c) sa slová "invalidný dôchodok" nahrádzajú slovami "podpora v invalidite"; ii) v písmene d) sa číslovka "60" nahrádza číslovkou "63"; b) v odseku 3 tretí pododsek sa slová "tretí a štvrtý" nahrádzajú slovom "a tretí". 76. Doterajšie znenie článku 82 sa nahrádza týmto novým znením: "Článok 82 1. Vyššie uvedené dôchodky sa vypočítajú na základe platových stupníc platných v prvý deň mesiaca, v ktorom vznikne nárok. Na dôchodky sa nepoužíva žiadny korekčný koeficient. Dôchodky vyjadrené v eurách sa zaplatia v jednej z mien uvedených v článku 45 prílohy VIII k služobnému poriadku. 2. Ak Rada podľa článku 65 ods. 1 rozhodne o úprave odmien, rovnaká úprava sa použije pri dôchodkoch. 3. Ustanovenia odsekov 1 a 2 sa uplatňujú obdobne na príjemcov podpory v invalidite." 77. Článok 83 sa mení a dopĺňa takto: a) v odseku 2 sa číselný údaj "8,25 %" nahrádza údajom "9,25 %" a dopĺňa sa táto veta: "Príspevok sa upraví v súlade s predpismi ustanovenými v prílohe XII."; b) odsek 4 sa vypúšťa. 78. Vkladá sa nový článok 83a, ktorý znie: "Článok 83a 1. Rovnováha systému sa udržiava v súlade podrobnými predpismi stanovenými v prílohe XII. 2. Agentúry, ktoré nedostávajú dotáciu zo všeobecného rozpočtu Európskej únie, zaplatia do tohto rozpočtu celú čiastku príspevkov, potrebných na financovanie systému. 3. Pri príležitosti päťročnej diagnostiky, založenej na pravdepodobnom odhade podľa prílohy XII, a na účely zabezpečenia rovnováhy systému, Rada rozhodne o sadzbe príspevku a každej zmene vekovej hranice odchodu do dôchodku. 4. Komisia každý rok predloží Rade aktuálnu verziu diagnostiky, založenej na pravdepodobnom odhade v súlade s článkom 1 ods. 2 prílohy XII. Ak sa ukáže, že medzi sadzbou platného príspevku a sadzbou potrebnou na zachovanie poistno-technickej rovnováhy je rozdiel aspoň 0,25 bodu, Rada zváži, či je potrebné sadzbu upraviť podľa postupov stanovených v prílohe XII. 5. Na účely odsekov 3 a 4 tohto článku Rada prijíma k návrhu Komisie uznesenie kvalifikovanou väčšinou tak, ako to vyplýva z článku 205 ods. 2 prvá zarážka Zmluvy o ES. Na účely odseku 3 sa návrh Komisie predkladá po konzultácii s Výborom pre Služobný poriadok." 79. K článku 85 sa pridáva tento odsek: "Žiadosť o vrátenie sa musí predložiť najskôr päť rokov odo dňa, keď príslušná čiastka bola zaplatená. Ak ustanovujúci orgán môže dokázať, že príjemca úmyselne zavádzal administratívu, aby získal príslušnú čiastku, žiadosť o vrátenie nestráca platnosť ani po uplynutí tohto obdobia." 80. V článku 85a ods. 2 šiesta zarážka sa slová "invalidné dôchodky" nahrádzajú slovami "podpory v invalidite". 81. V článku 86 sa doterajšie znenie ods. 2 a 3 nahrádza týmto novým znením: "2. Ak ustanovujúci orgán alebo OLAF získajú dôkaz o porušení povinností v zmysle ods. 1, môžu začať administratívne vyšetrovanie, aby overili, či k tomuto porušeniu naozaj došlo. 3. Disciplinárne predpisy, postupy a opatrenia, a predpisy a postupy týkajúce sa administratívneho vyšetrovania, sú upravené v prílohe IX." 82. Články 87, 88 a 89 sa vypúšťajú. 83. Článok 90 ods. 3 sa vypúšťa. 84. Vkladajú sa nové články, ktoré znejú: "Článok 90a Každá osoba, na ktorú sa vzťahuje tento Služobný poriadok, môže podľa článku 90 ods. 1 predložiť riaditeľovi OLAF žiadosť, aby prijal rozhodnutie, ktoré sa jej týka v súvislosti s vyšetrovaním, ktoré OLAF vykonáva. Táto osoba môže predložiť riaditeľovi OLAF v zmysle článku 90 ods. 2 aj sťažnosť na akt, ktorý má na ňu nepriaznivý účinok v súvislosti s vyšetrovaním, ktoré OLAF vykonáva. Článok 90b Každá osoba, na ktorú sa vzťahuje tento Služobný poriadok, môže predložiť Európskemu inšpektorovi ochrany údajov žiadosť alebo sťažnosť v zmysle článku 90 ods. 1 a 2 v rámci oblasti jeho pôsobnosti. Článok 90c Žiadosti a sťažnosti, týkajúce sa oblastí, na ktoré bol uplatnený článok 2 ods. 2, sa podávajú ustanovujúcemu orgánu, poverenému výkonom právomocí." 85. Článok 91a sa nahrádza týmto novým znením: "Článok 91a Všetky odvolania, týkajúce sa oblastí, v ktorých bol uplatnený článok 2 ods. 2, sa podávajú proti inštitúcii, ktorej je ustanovujúci orgán, poverený výkonom právomocí, zodpovedný." 86. Články 92, 93 a 94 sa nahrádzajú týmto novým znením: "Článok 92 Táto hlava upravuje osobitné ustanovenia uplatniteľné na zamestnancov spoločenstiev, ktorí zastávajú funkcie platené z prostriedkov vyčlenených v rozpočte na výskum a investície a ktoré sú klasifikované v súlade s prílohou I bod A. Článok 93 Niektorým zamestnancom, na ktorých sa vzťahuje článok 92, sa môžu poskytnúť osobitné príspevky ako odškodnenie za veľmi náročné pracovné podmienky. Rada na návrh Komisie určí sadzby a podmienky poskytovania týchto osobitných príspevkov a zamestnancov, ktorí ich budú dostávať. Článok 94 Na rozdiel od úpravy obsiahnutej v článku 56a druhý odsek a článku 56b druhý odsek a len v mimoriadnych prípadoch z dôvodu požiadaviek služby, bezpečnostných predpisov alebo vnútroštátnych alebo medzinárodných záväzkov, ustanovujúci orgán určí zamestnancov, na ktorých sa vzťahuje článok 92 a ktorí majú nárok na výhody vyplývajúce z ustanovení týchto článkov." 87. Články 95, 96, 97, 98, 99, 100, 101, 102, 106 a 107 sa vypúšťajú. 88. Vkladá sa nový článok 107a, ktorý znie: "Článok 107a Prechodné ustanovenia sú stanovené v prílohe XIII." 89. Doterajšie znenie článku 110 sa nahrádza týmto novým znením: "Článok 110 1. Všeobecné vykonávacie ustanovenia k tomuto Služobnému poriadku sa prijímajú každou inštitúciou po konzultácii s jej Výborom zamestnancov a Výborom pre Služobný poriadok. Agentúry prijmú potrebné vykonávacie predpisy pre uplatňovanie tohto Služobného poriadku po konzultácii s príslušným Výborom zamestnancov a po dohode s Komisiou. 2. Na účely prijatia predpisov dohodou medzi inštitúciami, agentúry sa nepokladajú za inštitúcie. Komisia však tieto predpisy prd ich prijatím prerokuje s agentúrami. 3. Zamestnanci dostanú na vedomie všetky tieto všeobecné ustanovenia a všetky predpisy prijaté na základe dohody medzi inštitúciami. 4. Administratívne oddelenia inštitúcií navzájom pravidelne prerokujú uplatňovanie tohto Služobného poriadku. Agentúry sú pri uvedenom prerokovaní spoločne zastúpené v súlade s predpismi, ktoré sú pevne stanovené ich vzájomnou dohodou." 90. Príloha I sa nahrádza takto: " PRÍLOHA I A. Typy pracovných miest v každej funkčnej skupine, stanovené v článku 5 ods. 3 Funkčná skupina AD | Funkčná skupina AST | Generálny riaditeľ | AD 16 | | | Generálny riaditeľ/riaditeľ | AD 15 | | | Riadiaci pracovník pracujúci napr. ako: riaditeľ/ vedúci útvaru/ poradca jazykovedný expert; ekonomický expert; právny expert; lekársky expert; veterinárny expert; vedecký expert; výskumný expert; finančný expert; expert na audit | AD 14 | | | Riadiaci pracovník pracujúci napríklad ako: vedúci útvaru/ poradca/ jazykovedný expert; ekonomický expert; právny expert; lekársky expert; veterinárny expert; vedecký expert; výskumný expert; finančný expert; expert na audit | AD 13 | | | Riadiaci pracovník pracujúci napríklad ako: vedúci útvaru/ hlavný prekladateľ; hlavný tlmočník; hlavný ekonóm; hlavný právnik; hlavný lekár; hlavný veterinárny kontrolór; hlavný vedec; hlavný výskumník; hlavný finančný pracovník; hlavný audítor | AD 12 | | | Riadiaci pracovník pracujúci napríklad ako: vedúci útvaru/ hlavný prekladateľ; hlavný tlmočník; hlavný ekonóm; hlavný právnik; hlavný lekár; hlavný veterinárny kontrolór; hlavný vedec; hlavný výskumník; hlavný finančný pracovník; hlavný audítor | AD 11 | AST 11 | Asistent pracujúci napríklad ako: osobný asistent (o.a.); administratívny pracovník; technický pracovník; IT pracovník | Riadiaci pracovník pracujúci napríklad ako: vedúci útvaru/ samostatný prekladateľ; samostatný tlmočník; samostatný ekonóm; samostatný právnik; samostatný lekár; samostatný veterinárny kontrolór; samostatný vedec; samostatný výskumník; samostatný finančný pracovník; samostatný audítor | AD 10 | AST 10 | Asistent pracujúci napríklad ako: osobný asistent (o.a.); administratívny pracovník; technický pracovník; IT pracovník | Riadiaci pracovník pracujúci napríklad ako: vedúci útvaru/ samostatný prekladateľ; samostatný tlmočník; samostatný ekonóm; samostatný právnik; samostatný lekár; samostatný veterinárny kontrolór; samostatný vedec; samostatný výskumník; samostatný finančný pracovník; samostatný audítor | AD 9 | AST 9 | Asistent pracujúci napríklad ako: osobný asistent (o.a.); administratívny pracovník; technický pracovník; IT pracovník | Riadiaci pracovník pracujúci napríklad ako: prekladateľ; tlmočník; ekonóm; právnik; lekár; veterinárny kontrolór; vedec; výskumník; finančný pracovník; audítor | AD 8 | AST 8 | Asistent pracujúci napríklad ako: samostatný administratívny pracovník; samostatný dokumentarista; samostatný technik, samostatný IT pracovník | Riadiaci pracovník pracujúci napríklad ako: prekladateľ; tlmočník; ekonóm; právnik; lekár; veterinárny kontrolór; vedec; výskumník; finančný pracovník; audítor | AD 7 | AST 7 | Asistent pracujúci napríklad ako: samostatný administratívny pracovník; samostatný dokumentarista; samostatný technik, samostatný IT pracovník | Riadiaci pracovník pracujúci napríklad ako: pomocný prekladateľ; pomocný tlmočník; pomocný ekonóm; pomocný právnik; pomocný lekár; pomocný veterinárny kontrolór; pomocný vedecký pracovník; pomocný výskumný pracovník; pomocný finančný pracovník; pomocný audítor | AD 6 | AST 6 | Asistent pracujúci napríklad ako: administratívny pracovník; dokumentarista; technický pracovník; IT pracovník | Riadiaci pracovník pracujúci napríklad ako: pomocný prekladateľ; pomocný tlmočník; pomocný ekonóm; pomocný právnik; pomocný lekár; pomocný veterinárny kontrolór; pomocný vedecký pracovník; pomocný výskumný pracovník; pomocný finančný pracovník; pomocný audítor | AD 5 | AST 5 | Asistent pracujúci napríklad ako: administratívny pracovník; dokumentarista; technický pracovník; IT pracovník | | | AST 4 | Asistent pracujúci napríklad ako: pomocný administratívny pracovník; pomocný dokumentarista; pomocný technický pracovník; pomocný IT pracovník | | | AST 3 | Asistent pracujúci napríklad ako: pomocný administratívny pracovník; pomocný dokumentarista; pomocný technický pracovník; pomocný IT pracovník; parlamentný zriadenec (uvádzač) | | | AST 2 | Asistent pracujúci napríklad ako: pracovník v registratúre; pracovník technickej obsluhy; IT operátor; parlamentný zriadenec | | | AST 1 | Asistent pracujúci napríklad ako: pracovník v registratúre; pracovník technickej obsluhy; IT operátor; parlamentný zriadenec | Trieda | Asistenti | Riadiaci pracovníci | 13 | – | 20 % | 12 | – | 25 % | 11 | – | 25 % | 10 | 20 % | 25 % | 9 | 20 % | 25 % | 8 | 25 % | 33 % | 7 | 25 % | 33 % | 6 | 25 % | 33 % | 5 | 25 % | 33 % | 4 | 33 % | – | 3 | 33 % | – | 2 | 33 % | – | 1 | 33 % | – | " 91. Príloha II sa mení a dopĺňa takto: a) Článok 1 sa mení a dopĺňa takto: i) v druhom odseku sa za prvú vetu sa vkladá nová veta, ktorá znie: "Inštitúcia však môže rozhodnúť, že podmienky pre zvolenie budú určené podľa preferencií zamestnancov inštitúcie, vyjadrenými v referende."; ii) vo štvrtom odseku sa slová "všetkých kategórií zamestnancov a všetkých služieb" nahrádzajú slovami "oboch funkčných skupín"; b) v článku 3a tam, kde sa vyskytujú v prvom a štvrtom odseku slová "tretí pododsek článku 2" nahrádzajú sa slovami "článok 2 ods. 2"; c) oddiel 3 nazvaný "Disciplinárna Komisia", ktorý obsahuje články 4, 5 a 6, sa vypúšťa; d) oddiel 4 sa prečísluje na "oddiel 3" a "oddiel 5" sa prečísluje na "oddiel 4"; e) Doterajšie znenie článku 10 sa nahrádza týmto novým znením: "Článok 10 Členovia Výboru pre správy sa každý rok vymenuje ustanovujúcim orgánom a Výborom zamestnancov, pričom každý z nich vymenuje rovnaký počet spomedzi zamestnancov inštitúcie vo funkčnej skupine AD. Výbor si zvolí predsedu. Členovia Spoločného výboru nesmú byť členmi Výboru pre správy. Ak je Výbor pre správy požiadaný o predloženie odporúčania, týkajúceho sa zamestnanca, ktorého priamy nadriadený je členom výboru, uvedený člen sa nezúčastní na posudzovaní jeho prípadu."; f) dopĺňa sa nový oddiel 5, ktorý znie: "Oddiel 5 Spoločný poradný výbor pre otázky odbornej nespôsobilosti Článok 12 Spoločný poradný výbor pre otázky odbornej nespôsobilosti sa skladá z predsedu a aspoň dvoch členov, ktorí sú zamestnancami zaradenými aspoň do platovej triedy AD 14. Predseda a členovia sú vymenovaní na obdobie troch rokov. Polovicu členov určí Výbor zamestnancov a polovicu ustanovujúci orgán. Predsedu vymenuje ustanovujúci orgán zo zoznamu kandidátov, vypracovaného po dohode s Výborom zamestnancov. Ak sa prípad týka zamestnanca v platovej triede AD 14 alebo nižšej, Spoločný poradný výbor sa rozšíri o ďalších dvoch členov z tej istej funkčnej skupiny a platovej triedy ako príslušný zamestnanec, ktorí sú menovaní rovnakým spôsobom ako stáli členovia. Ak je Spoločný poradný výbor vyzvaný, aby preskúmal prípad vyššieho riadiaceho pracovníka podľa článku 29 ods. 2 Služobného poriadku, na tento účel sa zriadi osobitný Spoločný poradný výbor zložený z dvoch členov vymenovaných Výborom zamestnancov, a dvoch členov, vymenovaných ustanovujúcim orgánom, ktorých platová trieda musí zodpovedať aspoň platovej triede príslušného pracovníka. Ustanovujúci orgán a Výbor zamestnancov sa dohodnú na postupe ad hoc pre menovanie ďalších členov, uvedených v druhom odseku, ktorí budú zasadať v prípadoch, týkajúcich sa zamestnanca, preloženého do krajiny mimo územia Únie, alebo zmluvného zamestnanca." 92. Príloha III sa mení a dopĺňa takto: a) článok 1 ods. 1 sa mení a dopĺňa takto: i) druhý pododsek sa mení a dopĺňa takto: A) v písmene c) sa pridávajú slová "a ponúkanou funkčnou skupinou a platovou triedou"; B) v písmene d) sa pred slovo "diplomy" vkladajú slová "podľa článku 5 ods. 3 Služobného poriadku"; ii) v treťom pododseku sa slová "treťom pododseku článku 2" nahrádzajú slovami "článku 2 ods. 2"; b) článok 3 sa mení a dopĺňa takto: i) doterajšie znenie prvého pododseku sa nahrádza týmto novým znením: "Výberová Komisia sa skladá z predsedu, ktorého vymenuje ustanovujúci orgán, a z členov, ktorých vymenujú ustanovujúci orgán a Výbor zamestnancov, pričom každý z nich vymenuje rovnaký počet členov."; ii) v druhom pododseku sa slová "treťom pododseku článku 2" nahrádzajú slovami "článku 2 ods. 2"; iii) v štvrtom odseku sa za slovo "ktorých" vkladajú slová "funkčná skupina a"; iv) dopĺňa sa tento odsek: "Ak sa výberová Komisia skladá z viac ako štyroch členov, musia byť obe pohlavia zastúpené aspoň dvoma členmi"; c) dopĺňa sa nový článok 7, ktorý znie: "Článok 7 1. Inštitúcie po konzultácii s Výborom pre Služobný poriadok poveria Úrad pre výber zamestnancov Európskych spoločenstiev (ďalej "úrad"), aby prijal potrebné opatrenia s cieľom zabezpečiť uplatňovanie jednotných noriem pri výberových konaniach na miesta zamestnancov Spoločenstiev a pri hodnotiacich a skúšobných postupoch uvedených v článkoch 45 a 45a Služobného poriadku. 2. Úrad plní tieto úlohy: a) organizovať na žiadosť jednotlivých inštitúcií otvorené výberové konania; b) poskytovať na žiadosť jednotlivých inštitúcií technickú pomoc pri interných výberových konaniach, ktoré tieto inštitúcie organizujú; c) určovať obsah všetkých skúšok, organizovaných inštitúciami, s cieľom zabezpečiť harmonizované a jednotné plnenie požiadaviek článku 45a ods. 1 písm. c) Služobného poriadku; d) prevziať všeobecnú zodpovednosť za definovanie a organizáciu hodnotenia jazykových schopností s cieľom zabezpečiť harmonizované a jednotné plnenie požiadaviek článku 45 ods. 2 Služobného poriadku. 3. Úrad môže na žiadosť jednotlivých inštitúcií plniť aj ďalšie úlohy, spojené s výberom zamestnancov. 4. Úrad poskytuje jednotlivým inštitúciám na ich žiadosť pomoc s cieľom vybrať dočasných a zmluvných zamestnancov, najmä vymedzením obsahu skúšok a usporiadaním výberových konaní v rámci článkov 12 a 82 Podmienok zamestnávania ostatných zamestnancov." 93. Jediný článok prílohy IV sa mení a dopĺňa takto: a) v odsekoch 1 a 1a sa číslovka "60" nahrádza číslovkou "63"; b) odsek 1a sa posunie, označí sa ako odsek 4, a doterajšie znenie prvého pododseku sa nahrádza týmto novým znením: "4. Počas trvania nároku na príspevok a počas prvých šiestich mesiacov po jeho zániku má zamestnanec, uvedený v článkoch 41 a 50 Služobného poriadku, nárok, pre seba alebo pre osoby zahrnuté do jeho poistenia, na dávky zo systému nemocenského poistenia, stanoveného v článku 72 Služobného poriadku, ak zamestnanec platí požadovaný príspevok, ktorý sa vypočíta buď z jeho základného platu, alebo na základe jeho percentuálnej časti, určenej v odseku 1 tohto článku, a ak nevykonáva zárobkovú pracovnú činnosť". 94. Doterajšie znenie prílohy IVa sa nahrádza týmto novým znením: " PRÍLOHA IVa PRÁCA NA ČIASTOČNÝ ÚVÄZOK Článok 1 Zamestnanec predloží žiadosť o povolenie pracovať na čiastočný úväzok prostredníctvom svojho priameho nadriadeného aspoň dva mesiace pred požadovaným dátumom, s výnimkou riadne odôvodnených naliehavých prípadov. Povolenie môže byť vydané najmenej na jeden mesiac a najviac na tri roky bez toho, aby tým boli dotknuté prípady uvedené v článku 15 a článku 55a ods. 2 písm. e). Povolenie môže byť obnovené za rovnakých podmienok. Žiadosti o obnovenie predkladá príslušný zamestnanec aspoň dva mesiace pred uplynutím času, na ktorý bolo povolenie vydané. Práca na čiastočný úväzok nesmie tvoriť menej ako polovicu bežného pracovného času. Obdobie vykonávania práce na čiastočný úväzok začne plynúť od prvého dňa mesiaca, s výnimkou riadne odôvodnených prípadov. Článok 2 Ustanovujúci or